(Rapport Uffiċjali u Rivedut)

Laqgħa Nru. 22

L-Erbgħa, 3 ta' Novembru, 1999

Stampat fl-Uffiċċju ta' l-Iskrivan

Prezz Lm1

Laqgħa Nru. 22

L-Erbgħa, 3 ta' Novembru, 1999

Il-Kumitat iltaqa' fil-Palazz, il-Belt Valletta, fis-7.03 p.m.

Il-Minuti tal-laqgħa Nru. 21 li saret fit-3 ta' Novembru, 1999 ġew konfermati.

ABBOZZ FINALI TAL-KURRIKULU MINIMU NAZZJONALI

A/CHAIRPERSON (Onor. Dolores Cristina): Nilqagħkom għal-laqgħa tal-lum u nibda mill-ewwel biex nistieden lil Dr. Borg jirrispondi għall-mistoqsijiet li sarulu matul il-laqgħa ta' dalgħodu.

DR. CARM BORG (Universita' ta' Malta): Dalgħodu l-Onor.

Bartolo wera d-diżapprovazzjoni, jew aħjar l-inkwiet tiegħu, għall-fatt li fl-abbozz m'hemmx preskrizzjoni ta' lingwa ma' suġġett.

Il-kritika li qlajna li kienet pjuttost ħarxa f'dan ir-rigward, kienet li wieħed m'hu se jsolvi xejn billi sempliċement jippreskrivi lingwa ma' suġġett.

Sa ċertu punt naqbel ma' dan, u allura meta qegħdin nitkellmu dwar il-politika lingwistika fil-kontest ta' skola, wieħed irid jobbliga lill-iskejjel li jaċċennu għall-Ingliż, pero' iktar minn hekk, irridu naraw li ma jieqfux hemmhekk.

Irridu naraw, per eżempju, x'metodoloġija qed tiġi wżata fl-iskejjel u x'riżorsi qegħdin jiġu wżati.

Jiġifieri meta qegħdin nitkellmu dwar politika lingwistika, żgur li mhux se nieqfu fil-livell ta' lingwa ma' suġġett.

Hija ħafna iktar vasta minn hekk.

Veru li jidher li f'dan l-abbozz naqqasna l-preskrizzjoni, pero' xorta f'livell ta' skola se nibqgħu nesiġu politika lingwistika li tkun komprensiva u tkopri l-faċċati diversi tal-pedagoġija lingwistika.

Rigward it-tqarrib ta' l-iskola mal-komunita', naqbel li hemm bżonn ta' tqarrib akbar bejn l-iskola u l-komunita'.

Bħalissa bdejt tour personali ta' l-industrija u waħda mill-affarijiet li qed ninnota fl-industrija, speċjalment fl-industrija l-kbira li kien qed isemmi Mr Cassar f'laqgħa preċedenti, hija l-potenzjal edukattiv li għandhom ċertu industriji.

Il-potenzjal li għandhom huwa tremend.

Dawn huma żoni fejn għandek cutting edge technology anke meta kkomparati ma' dak li jistgħu joffru t-technical institutes tagħna.

Barra minn hekk, l-infrastruttura meħtieġa biex jieħdu lil dawn in-nies, hija diġa' f'postha.

Fil-fatt diġa' kien hemm xi attentati, per eżempju naf li l-Brand International offrew lit-teachers jagħmlu placements magħhom biex jiffamiljarizzaw ruħhom mat-teknoloġija li għandhom, li nerġa' nirrepeti, hija cutting edge.

Pero' sfortunatament, mill-feedback li għandi, jidher li ma tantx ittieħed vantaġġ minn din l-inizjattiva.

Żgur li f'dawn il-kumpanniji l-kbar jeżistu t-teknoloġija, l-infrastruttura u l-attitudni għal taħriġ.

F'din il-kumpannija partikolari, il-Brand International, iltqajt ma' nies li litteralment bdew minn mal-makni u llum huma human resource managers.

U huma human resource managers mhux għax xi ħadd għamlilhom pjaċir, imma għax stinkaw u ħadmu sakemm ġabu MBA u xi wħud minnhom tant huma ambizzjużi li diġa' avviċinawni biex nissuġġerilhom l-aħjar postijiet għal DBAs, eċċ. Fi ħdan l-azjenda nnifisha għandek potenzjal ta' taħriġ, ta' taħriġ kontinwu, u għandek attitudni li tiffavorixxi lil min ikompli jitħarreġ, anzi, kważi għandek pressjoni biex in-nies ikomplu jitħarrġu.

It-taħriġ huwa minsuġ litteralment fit-tessut ta' l-industrija nnifisha.

It-taħriġ huwa second nature għal din it-tip ta' kumpannija.

Din hija xi ħaġa li verament noħlom dwarha fis-settur tagħna.

Punt ieħor li ssemma kien dak ta' l-evalwazzjoni.

Bla dubju ta' xejn naqbel li għandu jkun hemm evalwazzjoni across the board, pero' jien nemmen ħafna f'evalwazzjoni fl-iskola.

Naħseb li l-abbozz innifsu, flimkien ma' l-ischool development plan li ovvjament irid ikun imnebbaħ minn dan l-abbozz u mnebbaħ mill-isfidi li għandha l-iskola stess, huma t-temi prinċipali ta' l-evalwazzjoni.

L-ischool development plan huwa kruċjali għaliex fih se nsibu t-temi li semmejna dalgħodu, jiġifieri r-riċerka interna, continuous review u l-evalwazzjoni.

Apparti l-evalwazzjoni fuq skala nazzjonali, nemmen ħafna f'evalwazzjoni fuq bażi ta' skola.

Bħalma diġa' għedt, aktar ma jgħaddi ż-żmien, aktar qed ikollna nies fl-iskejjel tagħna li huma - mhux se ngħid ''suppost'' għax fil-fatt huma - imħarrġa biex jagħmlu din it-tip ta' riċerka.

Jien nemmen ħafna fl-evalwazzjoni f'livell ta' skola u naħseb li l-ischool development plan jiżviluppa t-temi li wara kollox huma t-temi ta' riċerka u evalwazzjoni.

Naħseb li dawn kienu l-punti li ssemmew dalgħodu.

A/CHAIRPERSON: Hawn mistoqsijiet oħra għal Dr. Borg?

L-Onor.

CARMELO ABELA: Filgħodu Dr. Borg, semmejt li f'pajjiżna m'għandniex kultura ta' ġbir ta' data, u jien naħseb li dan huwa minnu.....

DR. CARM BORG: M'għandniex ġbir ta' data b'mod sistematiku.

CARMELO ABELA: Pero' daqstant ieħor m'għandniex kultura sportiva.

Matul id-diskussjoni li kellna, għamilt mistoqsijiet lil diversi persuni dwar l-edukazzjoni fiżika u t-tagħlim ta' l-isport fl-iskejjel.

Naħseb li jekk irridu nikkompetu bis-serjeta' ma' pajjiżi barranin, irridu nagħrfu nagħżlu l-aħjar mill-ftit li għandna, u naħseb li qed nitilfu numru sostanzjali ta' persuni li għandhom potenzjal u li jistgħu jagħmlu isem għal pajjiżna f'diversi dixxiplini sportivi, proprju għaliex m'aħniex nagħtu attenzjoni biżżejjed lill-isports fl-iskejjel tagħna.

Barra minn hekk, tajjeb inħarsu wkoll lejn l-aspett li l-isports jgħin għall-formazzjoni tal-karattru tal-persuna.

Żgur li pajjiżi barranin, u int tgħallimni f'din il-ħaġa, jagħmlu ħafna iktar milli qed nagħmlu aħna f'pajjiżna.

Personalment inħoss li l-kurrikulu minimu nazzjonali ma tantx jenfasizza dan l-aspett, għallinqas mhux daqskemm nixtieq jien.

Punt ieħor li nixtieq insemmi huwa dwar dawk l-affarijiet li fl-abbozz ta' qabel kienu preskritti waqt li issa qed ngħidu huma rakkmandati.

Wisq nibża' li rakkmandazzjonijiet waħedhom ma jwasslux għall-għan proprju tagħna u allura forsi jkun tajjeb li jekk se nagħmlu biss rakkmandazzjonijiet - u aħna għandna r-riservi tagħna dwar dan - tinġibed l-attenzjoni li r-rakkmandazzjonijiet għandhom jittieħdu bl-akbar serjeta' u bl-akbar impenn u wieħed għandu jimxi mal-ħsieb wara dik ir-rakkmandazzjoni.

A/CHAIRPERSON: L-Onor.

EVARIST BARTOLO: Fid-dawl ta' dak li konna qed nitkellmu fuqu, jiġifieri l-kultura ta' titjib ta' l-iskejjel, l-evalwazzjoni, eċċ., kienu saru kuntatti li setgħu jiġu żviluppati ħafna iżjed - konna għadna fil-bidu - mat-team ta' Peter Mortimore fl-Institute of Education ta' l-Universita' ta' Londra.

Fid-dawl ta' dak li qed tgħid inti għal bżonn ta' riċerka, u naqblu ma' dan il-bżonn, tarax skop li jiġi żviluppat dak il-kuntatt li kien sar biex ikun hemm speċi ta' alleanza strateġika bejn id-diviżjoni ta' l-edukazzjoni, l-istitut ta' l-edukazzjoni ta' l-Universita' ta' Londra u l-Fakulta' ta' l-Edukazzjoni ta' l-Universita' ta' Malta.

Naħseb li b'hekk ikun hemm il-vantaġġ li qiegħed jiġi mbuttat bl-istandards internazzjonali.

Naħseb kulħadd jaċċetta li l-Institute of Education ta' l-Universita' ta' Londra huwa wieħed mil-leading institutions fid-dinja dwar dan il-qasam.

Huwa impressjonati l-livell ta' riċerka li jsir mill-fakulta' ta' l-edukazzjoni dwar dan u min-naħa tagħha, ċertament li d-diviżjoni ta' l-edukazzjoni għandha rwol importanti x'tilgħab f'ħaġa bħal din.

Peter Mortimore u t-team tiegħu, huma fost l-aktar avvanzati fid-dinja fuq l-ischool improvement culture u l-ischool effectiveness movements, barra li ħafna nies bħal Dennis Lawton u oħrajn, bnew il-kultura ta' assessment li ċertament aħna għad għandna bżonn nibnu l-capability u l-kultura f'pajjiżna.

Ma' l-Universita' ta' Londra hemm ukoll l-istituzzjoni ta' Edexel li allura, b'arranġament ma' istituzzjoni bħal dik, tkun qed tolqot ħafna għasafar b'ġebla waħda minħabba x-xogħol li jrid isir fuq il-MATSEC biex nintegraw l-approach kollu.

Fid-dawl ta' dak li kont qed titkellem dwaru, tara skop għal dawn it-tip ta' arranġamenti, għal dawn it-tip ta' approaches?

L-aħħar mistoqsija li xtaqt nagħmel hija dwar xi ħaġa li naf hija għal qalbkom, anke bħala fakulta', u li ma ssemmietx wisq madwar din il-mejda, il-professional development school.

Tarax il-possibbilta' li jiġu adottati - mhux across the board għaliex lanqas hemm possibbilta' li ssir - xi skejjel biex ikun hemm professional development fihom, anke fid-dawl ta' dak li kont qed tgħid int dalgħodu u li sfortunatament mhux magħruf biżżejjed f'pajjiżna?

Dalgħodu inti semmejt sitwazzjoni fejn diġa' hemm comprehensive education u li tidher li qed taħdem.

Din is-sistema ġiet minħabba d-daqs tal-komunita' fejn fl-iskola hemm klassi waħda jew tnejn u allura r-realta' ġabet li hemmhekk taħdem il-comprehensive system.

X'jista' jsir biex jingħata iktar pubbliċita' lil dik it-tip ta' prattika li diġa' teżisti u li forsi tista' tgħin biex tirbaħ id-dubju u s-suspetti li qisu għax nafu ċertu triq u mhux oħra, bilfors se naqbżu fid-dlam, jew bilfors irridu nirrepetu l-iżbalji ta' l-imgħoddi li naturalment mhux il-każ?

DR. CARM BORG: Ħalli nibda mill-punt dwar l-edukazzjoni fiżika.

Ma naqbilx li l-iskejjel tagħna jispiċċaw breeding grounds għal talenti sportivi li għada pitgħada se jkunu l-professjonisti tagħna.

Ma naħsibx li dak huwa l-iskop ta' l-iskejjel tagħna.

Naħseb li iva, tajna importanza lill-edukazzjoni fiżika meta bħala prinċipju ewlieni ta' l-abbozz, qegħdin nagħmlu l-iżvilupp ħolistiku tat-tfal.

Appena titkellem dwar ħoliżmu fl-iżvilupp, qed titkellem dwar żvilupp totali, żvilupp sħiħ tat-tfal li ovvjament jinkludi l-iżvilupp fiżiku.

Pero' l-iżvilupp fiżiku ma jsirx biss f'kontest ta' sport, imma jsir ukoll, per eżempju, f'kontest ta' espressjoni kreattiva.

U jekk tħares lejn l-abbozz issib li l-espressjoni kreattiva hija waħda miż-żoni bażiċi tal-kurrikulu.

Ovvjament hemm areas oħra fejn dan l-iżvilupp jista' jsir, pero' ċertament li l-edukazzjoni fiżika tajniha l-importanza tagħha meta proprju semmejna l-fatt, u għamilnih bħala prinċipju bażiku, flimkien ma' prinċipji sagri oħra, li hemm bżonn inħarsu lejn it-tfal fit-totalita' tagħhom.

Meta nitkellmu fuq it-totalita' tat-tfal, qegħdin ngħidu li m'huwiex aċċettabbli li l-edukazzjoni fiżika ssir is-Cindirella tal-kurrikulu bikri, primarju u sekondarju.

Jiġifieri ma nistgħux naċċettaw iktar l-idea li l-għalliema, f'kontest ta' kurrikulu primarju, thedded it-tfal bil-PE.

Diskors bħal: "Jekk ma toqogħdux kwieti mhux se noħroġkom għal PE'', jew ''Jiddispjaċini imma din hija l-klassi 6A allura m'għandniex żmien għal PE'', huwa inaċċettabbli.

Dawn is-sitwazzjonijiet, dawn ix-xenarji, huma inaċċettabbli mill-punto di vista edukattiv u naħseb li llum, permezz ta' dan l-abbozz, tajna arma b'saħħitha biżżejjed lill-istakeholders biex imissu ma' dan il-punt tant importanti.

Fir-rigward tal-preskrizzjoni, nerġa' nirrepeti li l-preskrizzjoni jew inkella r-rakkmandazzjoni, tagħmel sens f'kontest ta' politika.

Mela aħna mhux se nieqfu fuq bażi ta' rakkmandazzjoni, mhux se jkun rakkmandat li lingwa tintuża għal tali suġġett, imma se nkomplu billi niżviluppaw politika lingwistika.

Waħedha, jista' jagħti l-każ li f'dak li għandu x'jaqsam ma' lingwa ikun jidher qisna idejn bl-ingwanti, pero' meta mbagħad wieħed jibda jiżviluppa l-politika lingwistika, jinduna li l-politika lingwistika ma tieqafx ma' sempliċi preskrizzjoni ta' lingwa ma' suġġett, imma tidħol proprju f'dik il-kaxxa s-sewda li hija l-klassi, u tara eżattament x'inhu jiġri.

Bħalma m'huwiex aċċettabbli li numru kbir ta' tfal joħorġu mis-sistema edukattiva illiterati … Personalment ma nistax nifhem kif minkejja li nibdew ngħallmu l-Ingliż minn eta' żgħira, għandna numru daqstant kbir ta' tfal li joħorġu mis-sistema edukattiva ma jafux kelma bl-Ingliż jew inkella ma jafux jikkomponu almenu sentenza waħda bl-Ingliż, meta aħna nafu u huwa approvat - ir-riċerka ma tħallilna ebda dubju - li anke qabel ma jibdew imorru l-iskola, it-tfal għandhom il-potenzjal li jsiru bi-lingwali.

Dan qed narah proprju fil-każ tat-tifel tiegħi; s'intendi f'kontest ta' ambjent lingwistikament stimulanti għall-aħħar.

It-tfal għandhom il-potenzjal li minn kmieni jsiru bi-lingwali u allura jien bilfors ikolli nistaqsi għaliex wara tant snin l-iskola t-tfal tagħna qed joħorġu daqshekk batuti fl-Ingliż.

Naturalment ir-riċerka trid tirrispondi din il-mistoqsija imma dan japplika wkoll għal studenti universitarji u r-raġuni hija li - hawnhekk se nitkellem ftit b'politika u soċjoloġija - għandna ċirku vizzjuż.

Il-fakulta' tagħna tiġbed studenti mill-klassi ta' studenti li għandhom Ingliż pjuttost batut, fjakk, u meta jiggradwaw u jerġgħu jmorru lura fis-sistema edukattiva, jerġgħu jirrinfurzaw din is-sitwazzjoni pjuttost terribbli f'dik li hija kompetenza, ħakma, u użu effiċjenti tal-lingwa.

Din hija s-sitwazzjoni.

Hemm bżonn naraw eżattament x'inhu jiġri.

Hawnhekk qed nitkellmu fuq metodoloġija fil-klassi, qed nitkellmu dwar strateġiji pedagoġiċi, qed nitkellmu dwar il-kontenut innifsu, qed nitkellmu dwar testi li qegħdin jiġu wżati.

La semmejt it-testi, irrid nagħmel rimarka.

M'huwiex aċċettabbli li kotba li forsi kienu relevanti ħmistax jew għoxrin sena ilu, għadhom jiġu wżati llum mit-tfal tagħna.

Mhux biss qed ngħid għall-kontenut tagħhom, imma anke għall-immaġini li jiżviluppaw f'moħħ it-tfal.

U hawnhekk għandna l-kurrikulu moħbi.

Kotba li juru immaġini ta' Malta ta' għoxrin, tletin jew iktar, snin ilu, immaġini li jikkontradixxu l-iżviluppi li saru fl-istess soċjeta' u l-aspirazzjonijiet tagħna bħala soċjeta'.

Ma nistax ma nirrimarkax li hemmhekk għandna lok fejn naħdmu iktar biex naġġornaw it-testi tagħna.

F'kontest fejn il-ktieb huwa kruċjali, huwa ċentrali, kważi kull pedagoġija hija marbuta mal-ktieb, il-minimu li nistgħu nistennew huwa li jkollna kotba li huma relevanti, kotba li huma kurrenti, kotba li pedagoġikament jagħmlu sens.

Onor. Bartolo, jimporta tfakkarni ftit x'kienu l-mistoqsijiet tiegħek?

EVARIST BARTOLO: Staqsejtek dwar l-ischool improvement culture ta' Peter Mortimore u l-kollegi tiegħu, l-ischool effectiveness movement, Edexel of education and professional development.

DR. CARM BORG: Sintendi, in-networking li jsir bejn id-diviżjoni u l-istituzzjonijiet, jew fakulta', jista' jsir fuq bażi triangolari.

M'għandi l-ebda diffikulta' li naħdem mad-diviżjoni u kif jaf kulħadd, jien dejjem ħdimt mad-diviżjoni.

Irrid ngħid li l-Ingilterra m'hijiex l-unika sors ta' ispirazzjoni.

Per eżempju l-Kanada għandha l-guru f'dan il-qasam li huwa Michael Fullen.

Naħseb li kulmin għandu x'jaqsam ma' management, żgur li sema' b'Michael Fullen u naturalment fl-Amerka ta' fuq għandek xalata sħiħa ta' ismijiet.

Pajjiżi li qed jimpressjonawni ħafna, huma l-Awstralja - sintendi d-distanza tikkrea problemi - u New Zealand.

Dawn il-pajjiżi għandhom ħafna x'joffru f'dan il-qasam.

Definitely li n-networking jista' jinfirex ukoll 'lil hinn mill-kontinent Ewropew u jidħol fiż-żona ta' l-Amerka ta' Fuq - jien familjarji ma' dik iż-żona - u anke fl-Awstralja, l-Ażja, eċċ. Dawn huma pajjiżi li impressjonawni ħafna, qegħdin jaħdmu ħafna f'dan il-qasam, huma avvanzati ħafna u naħseb li nistgħu nitgħallmu ħafna minnhom.

Barra minn hekk, għandna l-vantaġġ li bħala fakulta', u naħseb anke bħala diviżjoni, diġa' għandna kuntatti ma' nies li huma fil-forefront ta' dan il-qasam.

Jien ma nsib l-ebda diffikulta' li noffri n-knowledge tiegħi f'dan il-qasam.

Semmejt ukoll il-professional development schools li mill-punto di vista ta' fakulta' huma marbuta mal-konċett ta' mentoring.

Dejjem irbatna l-mentoring ma' professional development schools għaliex kemm aħna u kemm id-diviżjoni, nemmnu li rridu nies … L-ewwelnett għandna problema ta' nies li huma ħerġin mill-fakulta' tagħna u ntefgħu fl-oċean u għandna problemi serji f'dik li hija fażi transitorja.

Aħna nixtiequ naraw nies imħarrġa fl-iskejjel tagħna li kapaċi jgħinu mhux biss lill-istudenti fil-fażi tal-practicus tagħhom, imma li kapaċi jgħinu wkoll lill-istudenti fil-fażi transitorja u appropositu ta' dan, dan ix-xahar se joħorġu call for applications għal ċertifikat fil-mentoring.

Naturalment għandna wkoll il-problema ta' inċentivi.

Kif tafu, fl-1993 il-fakulta' kienet ħadet bis-serjeta' inizjattiva rigward il-mentoring u kienu anke nġabu nies esperti minn barra biex jagħtu pariri.

Nista' ngħid li l-inizjattiva bdiet tajjeb, pero' mbagħad qamet il-kwestjoni ta' l-inċentivi u l-vapur inkalja appena qamet din il-kwestjoni.

L-inċentivi mhux bilfors ikunu f'forma remunerattiva, imma jistgħu jkunu f'forma ta' privileġġi, per eżempju, aċċess għall-fakulta' u għall-korsijiet, aċċess għal-librerija, pero' ma nafx jekk dawn l-inċentivi humiex biżżejjed biex jattiraw lill-għalliema jagħmlu dan it-tip ta' xogħol li huwa importantissimu u li għandna ħafna eżempji tiegħu f'diversi partijiet tad-dinja.

Il-PDS dejjem irbatnih mal-mentoring.

Jekk naraw li l-mentoring se jerġa' jinkalja, li m'huwiex se jieħu l-ħajja, huwa diffiċli ħafna biex nistabbilixxu rapport sura ta' nies ma' l-iskejjel tagħna jekk m'għandniex nies disposti li jagħtu dan it-tip ta' servizz mill-iskola.

A/CHAIRPERSON: L-Onor.

CARMELO ABELA: Qabel xejn nixtieq nagħmel kjarifika għal dak li għedt.

Ma xtaqtx niftiehem li l-iskejjel għandhom iservu biex jipproduċu l-isportivi professjonali tagħna, pero', kif inti stess għedt, u naqbel ma' dak li għedt, jekk ma jkunx hemm kuntatt, żgur li t-tfal ma jkunux jistgħu jitħajru jkomplu, anke fuq inizjattiva personali tagħhom.

F'dak is-sens ridt ngħid.

Waqt id-diskors tiegħek inti semmejt il-bżonn ta' pjan strateġiku u għedt ukoll li dan m'huwiex imsemmi fil-kurrikulu li għandna quddiemna.

DR. CARM BORG: Se jsegwi minn dan.

CARMELO ABELA: Jien naħseb li għandu jkun hemm aċċenn ta' x'inhu l-pass li jmiss ħalli mhux biss ikollna l-ideali miktubin, imma jkun hemm, anke jekk ma jkunx f'tant dettall, ħjiel ta' pjan strateġiku.

Forsi wieħed jista' jagħti idea ta' x'għandu jkun dan il-pjan strateġiku sabiex ħaġa ssegwi ma' l-oħra, iktar u iktar meta jidħol fis-seħħ u jkollu rabta legali.

Mistoqsija oħra li xtaqt nagħmillek hija jekk inti u Prof. Wain kellkomx kuntatt mal-bord tal-MATSEC dwar ...

DR. CARM BORG: Prof. Wain se jitkellem fit-tul dwar dan.

CARMELO ABELA: Mela nista' nieqaf hawn.

DR. CARM BORG: Għar-rigward ta' jekk il-pjan strateġiku li se jkun il-pass li jmiss għandux jissemma f'dan id-dokument, it's an opinion.

Żgur li jrid jkun hemm propaganda dwar din l-issue għaliex għad hawn ħafna li għadhom jaħsbu li f'Settembru li ġej se naqbdu dan id-dokument, lock, stock and barrel, u nibdew nirrambaw is-sistema edukattiva bih.

M'huwiex il-każ.

A/CHAIRPERSON: Nirringrazzjak Dr. Borg u ngħaddu issa għall-aħħar mistieden tagħna, Prof. Kenneth Wain.

KENNETH WAIN (Fakulta' ta' l-Edukazzjoni, Universita' ta' Malta): Naħseb li m'għandix għalfejn nidħol fl-isfond ta' kif żviluppa l-kurrikulu u x'bidliet saru fl-ewwel draft sabiex wasalna għall-abbozz li għandna quddiemna, għax din l-area has been very well covered minn Dr. Carm Borg.

Jien nixtieq nikkonċentra l-iktar fuq dik il-ħaġa li minn dak li ntqal fis-seduti li kont preżenti għalihom, jidher li hija l-iktar ħaġa li qed tippreokkupa, ċioe' l-istrateġija; kif aħna nistgħu npoġġu n-national curriculum into practice.

Dr. Carm Borg diġa' semma dak li huwa jemmen għandu jkun is-segwitu immedjat għal dan id-dokument.

Diġa' qal li mill-ewwel għandu jsir sforz biex tinħoloq strateġija u li l-istrateġija għandha tinħadem bl-istess mod kif inħadem id-draft tan-national curriculum, jiġifieri, bejn l-istakeholders, il-partijiet kollha li finalment se jkollhom x'jaqsmu mat-twettiq tal-kurrikulu.

U meta qed ngħid ''il-partijiet kollha'', qed nirriferi għad-diviżjoni ta' l-edukazzjoni, għall-fakulta' ta' l-edukazzjoni, esperti li jista' jkollna bżonn inġibu minn barra, ġenituri, l-iskejjel, l-għalliema u l-istudenti infushom.

Meta niġi għall-kwestjoni ta' struttura, naħseb li rridu nitkellmu fuq affarijiet li huma verament fundamentali.

Naħseb li kif qal is-Sur John Bencini dalgħodu, irridu nkunu kuraġġjużi ħafna fil-mod kif inħarsu lejn il-futur u kif nirrevedu l-kurrikulu.

Irridu nkunu daqstant kuraġġjużi meta niġu biex inħarsu lejn l-istrutturi tagħna ħalli l-kurrikulu ma jibqax biss dokument sabiħ li kulħadd jaqbel miegħu iżda li finalment ma jitwettaq xejn minnu.

Jien naqbel ma' dak li qal Carmel dalgħodu li se jkun vitali ħafna kif in-national curriculum se jkun monitored, kif se jkun żviluppat, kif se jkun dokument dinamiku fis-sens li ma jibqax id-dokument li jkun imma li jiżviluppa b'mod li meta għada pitgħada niġu biex nirreveduh - il-ħajja ta' kull national curriculum m'hijiex għal dejjem - ikun diġa' sar ċertu xogħol u allura ma jkollniex għalfejn nerġgħu noqogħdu nagħmlu bħalma kellna nagħmlu din id-darba u ngħaddu mill-proċess kollu, mill-proċess ta' re-inventing the wheel.

Għalhekk jien nemmen li għandu bżonn jiġi stabbilit xi tip ta' national curriculum council - jissejjaħx hekk jew jissejjaħx b'isem ieħor, m'huwiex importanti - li jiffunzjona bl-istess mod li jiffunzjonaw dawn it-tip ta' councils f'diversi pajjiżi barranin.

Ix-xogħol ta' national curriculum council ikun the overall control tal-mod kif jitmexxa n-national curriculum.

Ix-xogħol tal-council ikun jinkludi monitoring ta' l-iskejjel biex jara li n-national curriculum qed jiġi implimentat u auditing ta' l-iskejjel biex jara li l-istandards ta' tagħlim ikunu up-to-date.

Barra minn hekk, kif semma dalgħodu Carmel, ikollu fih unit ta' riċerka li tgħin lill-iskejjel bir-riżultati miksuba u jagħmel ukoll dak l-istħarriġ neċessarju biex meta għada pitgħada jkollna bżonn nirrevedu l-kurrikulu preżenti, ikollna diġa' lest ix-xogħol fundamentali ta' preparazzjoni.

Jien nemmen li għandna bżonn national curriculum council għaliex ma naħsibx li huwa fair li ngħabbu lid-dipartiment tal-kurrikulu fid-diviżjoni ta' l-edukazzjoni bix-xogħol ta' monitoring tas-sistema kollha.

Ma naqbilx li għandu jkun hekk, l-ewwelnett, fuq livell ta' prinċipju.

Jien nemmen li jekk se jkollna national curriculum, irid ikollna xi tip ta' organu nazzjonali li jissorvelja dak li jkun qed isir, inkella d-diviżjoni tkun qisha qed tissorvelja lilha nnifisha.

Nemmen li dak m'għandux ikun.

U t-tieni nett, naħseb li l-curriculum department fid-diviżjoni ta' l-edukazzjoni se jkollu ħafna x'jagħmel bl-iskejjel ta' l-Istat.

Irid juża r-riżorsi kollha tiegħu biex jgħin lill-iskejjel jiżviluppaw l-ischool development plans tagħhom u jgħinhom jagħmlu l-internal monitoring tagħhom stess.

Barra minn hekk, irid ukoll jassisti fit-training u fl-iżvilupp professjonali ta' l-għalliema u allura jekk titfa' piż ieħor fuq id-dipartiment, id-dipartiment jew se jkollu jżid in-nies bir-riżultat li d-dipartiment isir kbir wisq u jsir unwieldy, jew inkella se jkun imfixkel milli jagħmel ix-xogħol proprju tiegħu li jien nemmen għandu jkun iffokat fuq l-iskejjel ta' l-Istat biex jgħollilhom l-istandards tagħhom.

Ħalli ngħid xi ħaġa dwar il-monitoring ta' l-iskejjel għax importanti li nkunu ċari x'qegħdin nifhmu meta ngħidu monitoring ta' l-iskejjel.

Issemmiet ħafna l-idea ta' school auditing u jien kelli esperjenza ta' xi jfisser school auditing.

School auditing ma jfissirx li grupp ta' nies f'daqqa waħda jinżlu fuq l-iskola u jibdew jaraw x'inhu tajjeb u x'inhu ħażin f'dik l-iskola.

L-ischool auditing exercise ma jsirx għal din ir-raġuni, iżda biex l-iskola nnifisha tkun tista' tieħu evalwazzjoni oħra minn barra ta' x'qed jiġi mill-iskola.

L-ischool auditing exercise isir flimkien mal-head u mat-teachers, voldieri ma jsirx biex xi ħadd jimponi xi ħaġa fuq ħaddieħor.

Irid joħroġ ċar li l-għan finali ta' auditing exercise huwa l-improvement ta' l-iskola nnifisha allura jrid ikun hemm ħafna kollaborazzjoni bejn il-partijiet kollha u s'intendi jrid ikun xi ħaġa li jaqbel magħha kulħadd.

Irridu nkunu ċari għaliex inkella l-idea ta' school audit tista' tgerrex lill-head u lill-għalliema għaliex jibdew jaħsbu li se tiġri xi ħaġa ġdida.

M'għandu jkun xejn minn dan.

Jekk l-ischool auditing exercise isir sew, l-iskejjel infushom should welcome it u l-eżerċizzju jarawh bħala għajnuna siewja ħafna għall-iżvilupp ta' l-għanijiet ta' l-iskola tagħhom.

L-ischool auditing huwa importanti ħafna, imma anke hawnhekk, jekk se jkollna school auditing unit, ma nħossx li għandu jkun parti mill-education division.

Nemmen li għandu jkun parti minn national curriculum council biex l-audit ma jsirx biss fuq l-iskejjel privati u indipendenti, imma anke fuq l-iskejjel statali.

Dik hija l-idea tiegħi dwar dan.

Jien nemmen li apparti minn national curriculum council, għandna bżonn struttura oħra bħalma hu teaching council.

Jeżistu eżempji tajbin ta' kif jitħaddem teaching council u kif qal is-Sur Charles Mizzi l-aħħar darba, l-Iskozja huwa pajjjiż li nistgħu nħarsu lejh għal prattika tajba.

Fl-Iskozja għandhom teaching councils żviluppati ħafna u nistgħu naraw kif qed jitħaddmu.

L-idea ta' school council hija biex iżżomm għoli l-istandards professjonali ta' l-għalliema.

Jien nemmen li jekk għandek a national curriculum council, għandek bżonn ukoll a national teaching council li r-rwol tiegħu ikun the upholding of teaching standards.

Dan il-konċett huwa kontroversjali ħafna pero' jien inħoss li teaching council irid ikun inkarigat mill-ħruġ ta' warrants, inkarigat mill-kodiċi ta' etika ta' l-għalliema, jara li l-kodiċi qed jiġi mwettaq, u jieħu u jikkonsidra rapporti ta' nuqqas ta' professjonaliżmu u jkun ukoll a kind of overseer fuq il-kwalita' ta' in-service courses, teacher training u professional training li jkollna fil-pajjiż.

Jien nara li dawn għandhom ikunu t-tliet funzjonijiet tan-national teaching council.

Nemmen li national curriculum council u teaching council għandhom ikunu broad-based u li fihom ikun hemm rappreżentati l-istakeholders kollha li hemm fis-sistema.

Nemmen li jekk ikollna national curriculum council li jkun qiegħed jissorvelja n-national curriculum, u teaching council li jkun qiegħed iħares lejn l-iżvilupp professjonali tat-teaching profession fil-pajjiż, ikollna strutturi sodi li bihom inkunu nistgħu nimxu 'l quddiem.

Xtaqt ngħid xi ħaġa dwar id-diċentralizzazzjoni u l-awtonomija ta' l-iskejjel.

Aħna qed nitkellmu ħafna fuq l-awtonomija ta' l-iskejjel u n-national curriculum jikkontempla din it-tip ta' awtonomija.

Wara li kien ħareġ l-ewwel abbozz tan-national curriculum, jien kont ikkritikajtu b'mod daqsxejn sever għaliex ħassejt li national curriculum jagħmel sens biss jekk is-sistema tkun diċentralizzata.

Jekk inti għandek sistema ċentralizzata u mbagħad għandek national curriculum, inti se tirrinforza xi ħaġa li diġa' hija rinforzata.

Ilna għal żmien twil nisimgħu dwar il-bżonn ta' diċentralizzazzjoni, pero' fil-kontest ta' dak li qegħdin niddiskutu llum, naħseb li rridu nitkellmu dwaru huwa d-diċentralizzazzjoni f'dak li għandu x'jaqsam mat-tħaddim tal-kurrikulu.

Għalkemm għandna national curriculum u sistema ta' monitoring, aħna qegħdin ngħidu li għandhom ikunu l-iskejjel stess responsabbli li jiżviluppaw school plans għall-bżonnijiet ta' l-iskejjel tagħhom u li jagħtu strateġiji ta' kif beħsiebhom iħaddmu l-kurrikulu.

Jien nemmen li dan ma tantx huwa possibbli fl-iskejjel ta' l-Istat jekk ma jittieħdux ċertu deċiżjonijiet kuraġġjużi li jistgħu jkunu kontroversjali ħafna.

Jien nemmen li ma jistax ikollok skejjel li huma b'saħħithom u kapaċi jaċċettew u jadottaw din ir-responsabbilta', jekk per eżempju, id-deployment ta' l-għalliema jibqa' kif inhu bħalissa.

Personalment nemmen li għandna nbiddlu l-mod kif isir id-deployment ta' l-għalliema.

Ma jagħmilx sens li ngħidu li fl-iskejjel tagħna l-heads iridu jkunu mdawrin b'teams li jkollhom strengths varji biex flimkien jikkoordinaw ir-riżorsi available jekk it-teachers ikunu ntbagħtu minn x'imkien mingħajr ma jkollhom l-ebda tagħrif u konoxxenza tas-sitwazzjoni.

Ma naħsibx li jagħmel wisq sens li nitkellmu fuq teamwork fl-iskejjel, fuq żvilupp u awtonomija ta' l-iskejjel, jekk imbagħad ma ngħaddux għall-pass l-ieħor fejn it-teachers jiġu direttament ingaġġati mill-iskejjel.

Naf li din tfisser bidla kbira minn sistema li ilna nħaddmu snin twal, imma naħseb li wasal iż-żmien li nieħdu ftit deċiżjonijiet kuraġġjużi, u din hija waħda mid-deċiżjonijiet kuraġġjużi li rridu nieħdu.

Deċiżjoni oħra kuraġġjuża li hemm bżonn nieħdu u li forsi hija iktar diffiċli, hija li nbiddlu s-sistema li għandna fejn il-kotba u l-materjal kollu ta' l-iskola, jinxtraw miċ-ċentru u jitqassmu lill-iskejjel biex l-iskejjel kollha ta' l-Istat ikollhom l-istess kotba, ikollhom l-istess ktieb tal-Maths u l-istess ktieb tal-Malti.

Dalgħodu Dr. Carm Borg aċċena għall-fatt li fl-iskejjel tagħna għadna nużaw kotba li ilhom hemm l-għexieren ta' snin u dan ilkoll kemm aħna nafuh.

Ma jistax ikun li f'area li qed tiżviluppa b'rata daqshekk mgħaġġla, fejn il-ħin kollu qegħdin joħorġu sistemi ġodda, textbooks ġodda, stili pedagoġiċi ġodda, nibqgħu b'din is-sitwazzjoni.

Jien nemmen li waħda mill-affarijiet li xxekkel b'mod serju lill-iskejjel ta' l-Istat and that deskills the teachers, hija n-nuqqas ta' kontroll li l-għalliema għandhom fuq l-għażla ta' skemi u mezzi ta' tagħlim u fuq l-għażla tal-kotba u tat-testi.

Hemm bżonn li jsir xi ħaġa biex din is-sistema tinbidel.

Għalxejn ngħidu li rridu ngħollu l-istandards ta' l-iskejjel ta' l-Istat jekk l-iskejjel ta' l-Istat are handicapped b'dawn l-affarijiet.

Illum il-ġurnata din is-sitwazzjoni hija assolutament redikola.

X'tista' tagħmel f'termini prattiċi?

Naf li ladarba tgħid li l-Istat m'huwiex se jidħol għal din in-nefqa, tidħol il-kwestjoni ta' x'se jagħmel min finanzjarjament ma jistax, eċċ. Jenħtieġ policy li titlaq mis-sistema li għandna bħalissa iżda li fl-istess waqt ma tiżvantaġġax lit-tfal li ġejjin minn familji li ma jistgħux iħallsu għall-kotba tagħhom.

Bħalma nafu, waħda mill-affarijiet li llum il-ġurnata qegħdin dejjem inħambqu fuqha, hija l-importanza li t-tfal tagħna jkunu litterati, li jkollhom il-kotba u li jkunu jħobbu l-kotba.

Imma x'tip ta' eżempju qegħdin nagħtuhom?

X'tip ta' mentalita' qed inrawmu fit-tfal jekk tul il-ħajja skolastika tagħhom qatt ma kellhom kotba ħlief għal kotba li jkunu wżaw matul is-sena skolastika u li rritornawhom fl-aħħar tas-sena?

Ma jistax ikun nibqgħu sejrin b'din id-drawwa.

Ċertament ma nistax nifhem kif l-affarijiet li qed nitolbu f'dan in-national curriculum jistgħu jitwettqu jekk l-għalliema u l-iskejjel tagħna jibqgħu handicapped b'dan il-mod li għalija huwa serju ħafna.

Jien kont hawn meta l-Onor.

Bartolo staqsa lis-Sur Bencini dwar teachers li jkollhom jibqgħu wara l-ħin ta' l-iskola.

Sfortunatament din hija problema ta' kultura ta' ċertu għalliema.

Ċertament li għal ċertu teachers, mhux għal kollha imma għal ħafna minnhom, il-qanpiena ta' l-iskola tfisser li l-ġurnata spiċċat.

Hekk kif iddoqq il-qanpiena, joħorġu t-tfal u joħorġu magħhom l-għalliema.

Jien naħseb li waħda mir-raġunijiet għala din tiġri, hija proprjament għaliex bil-mod kif aħna qegħdin norganizzaw l-iskejjel tagħna, we are deskilling the teachers.

Jekk lit-teachers nagħtuhom iktar sehem fid-decision making fejn jidħol il-kurrikulu, fejn tidħol l-għażla ta' kotba u fejn tidħol it-tmexxija ta' l-iskola, ikollhom aktar raġuni għaliex jibqgħu l-iskola wara l-ħin jiddiskutu dawn l-affarijiet.

Pero' nixtieq ngħid ħaġa oħra li għalija hija wkoll importanti, il-ħtieġa li l-għalliema jippjanaw u jaħdmu flimkien.

Dalgħodu ssemmiet il-problema li fl-iskejjel primarji l-għalliema ma jkollhomx ċans jiltaqgħu biex jiddiskutu flimkien.

Jien nemmen li fl-iskejjel primarji, il-laqgħat tat-teachers għandhom ikunu timetabled.

It-teachers tal-primarja għandhom ikollhom xi siegħa fil-ġimgħa, anke iżjed minn hekk, fejn fiha jiltaqgħu biex flimkien jippjanaw ċertu xogħol, jippjanaw syllabus, jippjanaw it-topics, jagħmlu evalwazzjoni u anke possibbilment jaqsmu t-talenti tagħhom permezz ta' team teaching.

Din diġa' titħaddem fi skejjel mhux ta' l-Istat allura daqstant ieħor tista' titħaddem fl-iskejjel ta' l-Istat.

Naturalment waqt li t-teachers ikunu qegħdin jiltaqgħu, it-tfal ikunu jistgħu jagħmlu affarijiet ma' teachers oħrajn, imma importanti li jinstab ħin għal dawn l-affarijiet.

Din hija xi ħaġa li hija assolutament indispensabbli, speċjalment jekk kif qegħdin ngħidu fil-kurrikulu, fil-primarja se nimxu fuq topic based teaching.

Trid il-ħin biex tippjana t-topics, biex tiddiskutihom u biex jingħata feedback.

Barra minn hekk, b'dan it-tip ta' approach, it-teachers ma jħossuhomx iżolati, ikun hemm ċertu cross fertilisation ta' ideat bejn l-għalliema u forsi dan il-mod jista' jwassal biex tissolva parti mill-problema li jiffaċċjaw teachers ġodda li jkunu deħlin ġo skola għall-ewwel darba.

Bħalissa s-sitwazzjoni hi li teacher ġdida tidħol ġo skola, tingħata klassi u trid tmexxi hi.

F'ħafna skejjel ikollha l-għajnuna tal-kollegi tagħha u tal-head ta' l-iskola, imma ħafna drabi t-teachers ġodda jħossuhom mitlufin.

Kemm hu differenti jekk teacher ġdida tidħol fi skola fejn ikun hemm grupp ta' teachers jaħdmu, jikkoordinaw u jikkoperaw flimkien.

F'dan il-każ, it-teacher se ssir parti minn team, se tiġi assimilata f'dak it-team u se tiġi megħjuna minn dak it-team.

Ħalli ngħid xi ħaġa dwar esperti li jinġiebu minn barra.

Importanti li nġibu esperti minn barra, b'mod partikolari dawk l-esperti li jistgħu jgħinuna f'areas li għad m'għandniex esperjenza fihom, imma daqstant importanti huwa li nħarsu lejn il-prattika lokali.

Għandna nħarsu lejn fejn qed issir prattika tajba, nistudjawha u nipprovaw naraw x'nistgħu nieħdu minnha.

Għandna ħafna skejjel f'Malta li diġa' għandhom prattika tajba fejn jidħlu dawn l-affarijiet u allura ta' min wieħed iħares iktar lejhom u jistedinhom biex jaqsmu l-esperjenzi tagħhom ma' l-iskejjel ta' l-Istat.

Waħda mill-affarijiet li forsi ma ssemmietx daqshekk, pero' aċċenna għaliha l-Onor.

Bartolo, hija l-integrazzjoni tal-kurrikulu.

Hawnhekk qegħdin nitkellmu fuq kurrikulu li jkopri l-eta' ta' tfal ta' bejn it-tlieta u s-16-il sena.

Is-sistema edukattiva tagħna hija maqsuma fi tliet partijiet, il-kindergarten, l-iskola primarja u l-iskola sekondarja u waħda mill-problemi kbar hija t-transizjoni minn livell għal ieħor li aċċenna għaliha dalgħodu l-Onor.

Jien naħseb li din hija kruċjali u verament irridu nħarsu lejha b'mod serju.

Finalment, il-kurrikulu jrid jiġi integrat fl-esperjenza ta' dak li qiegħed jitgħallem.

Forsi anke hawnhekk hemm bżonn li nħarsu lejn is-sistema ta' l-iskejjel tagħna bħala problema strutturali.

Ċertament li bħalissa l-affarijiet m'huma sodisfaċenti xejn.

M'hemmx koordinament bejn settur u ieħor.

Forsi hemm bżonn li l-istruttura ta' l-iskola tinbidel, forsi ta' min jaħseb fuq xi tip ta' middle school, ma nafx, imma b'xi mod irridu nsibu mod kif il-kontinwita' narawha.

Punt ieħor li xtaqt nitkellem fuqu huwa l-benchmarking.

Iva, jien personalment nemmen li se jkollna bżonn benchmarks.

Din il-ġimgħa kont f'laqgħa tal-matriculation board ta' l-Universita' fejn ġie diskuss in-national curriculum u kif l-eżamijiet tal-MATSEC u s-SEC se jiġu affettwati bl-implimentazzjoni tan-national curriculum.

Jien dejjem sostnejt li billi nagħmlu l-preskrizzjonijiet u l-ideat u l-viżjonijiet kollha li rridu f'dokument bħal dan, u mbagħad finalment fl-aħħar eżami, fis-SEC, ma jkunx hemm korrispondenza bejn l-għanijiet tan-national curriculum u l-mod kif jiġi mmexxi u strutturat l-eżami tas-SEC, inkunu qisna m'għamilna xejn.

L-idea tiegħi hija li l-aħħar benchmark għandha tkun is-SEC exam.

Imma jien nemmen li wara li l-MATSEC board ikun għamel ix-xogħol preliminarju, jenħtieġ li ninżlu 'l isfel u naraw x'benchmarks iridu jintlaħqu fis-sistema, going further and further down sakemm naslu fl-aħħar.

Naturalment, l-ewwel li rridu nagħmlu hu li nkunu ċari fuq fejn se jkun il-punt aħħari.

Dan huwa eżerċizzju kruċjali u hemm bżonn li l-MATSEC board jiġi mbottat biex dan l-eżerċizzju jagħmlu kemm jista' jkun malajr.

Naf li qiegħed in the pipeline u meta jkollna r-riżultat, forsi nkunu nistgħu naħsbu f'termini ta' dawn il-benchmarks li semmejna, pero' iva, ċertament li għandu jkollna benchmarks.

Fis-seduta tal-bieraħ tkellem ir-rappreżentant ta' l-FOI.

Aħna tkellimna ħafna fuq ir-relazzjoni ta' l-iskejjel ma' l-industrija, mal-business, mad-dinja tax-xogħol u Dr. Carm Borg qal li fl-industrija Maltija hemm teknoloġija u ħafna prattika siewja u interessanti li wieħed jista' jitgħallem u jibbenefika minnha, pero' li ddiżappuntani fid-dokument ta' l-FOI, huwa li l-FOI m'hijiex qed timxi in line ma' dak li qed jiġri f'ħafna organizzazzjonijiet u assoċjazzjonijiet ta' l-industrija f'pajjiżi Ewropej, ċioe', li huma stess jieħdu l-inizjattiva biex jaraw kif l-industrija tista' tersaq iktar viċin ta' l-iskejjel.

Jien naħseb li minn dan il-lat, l-industrija għandha dmir li hi stess tagħmel riċerka, tagħmel studju u rakkmandazzjonijiet u tinvesti f'din it-tip ta' inizjattiva.

Ma naħsibx li l-industrija għandha tistenna li l-iskejjel joħorġu l-prodott perfett mingħajr ma hi tkun tat il-kontribut tagħha.

Jien nemmen li għandhom iħarsu lejn il-ħafna dokumenti li nħarġu, fosthom id-dokument li ħareġ fl-1996 mir-round table of European businesses dwar ir-relazzjoni li għandu jkun hemm bejn l-industrija u l-iskejjel.

Naħseb għandhom ħafna x'jitgħallmu dwar inizjattivi li jistgħu jieħdu daparti tagħhom biex isolvu din il-problema.

Jien naqbel li għandu jkun hemm kollegament bejn l-iskejjel u d-dinja tax-xogħol, pero' għandha tkun a two-way traffic.

Naqbel ukoll ma' dak li ntqal li l-iskejjel iridu jkunu responsive ħafna lejn il-komunitajiet.

Jien personalment nemmen li f'sitwazzjoni ideali, l-iskejjel primarji li l-catchment tagħhom hija l-aktar fil-komunita', għandhom ikunu l-joint responsibility tal-komunita' kollha.

Il-komunita' għandha tinvesti fl-iskejjel waqt li fl-istess ħin tkun qed tieħu ċertu return.

Jien rajt esperjenzi bħal dawn f'pajjiżi diversi - dalgħodu issemmiet l-esperjenza li hemm fl-Iżrael - fejn per eżempju, il-librerija tal-lokal tkun ġo l-iskola.

L-investiment isir ġo l-iskola u allura fil-lokal jkollok librerija waħda.

M'hemmx għalfejn ikollok duplication of resources, librerija ta' l-iskola u oħra tal-lokal.

Jekk il-librerija tkun aċċessibbli kemm għall-istudenti ta' l-iskola u kemm għan-nies kollha tal-komunita', tkun għamilt pass fid-direzzjoni t-tajba.

Dan jista' jsir ukoll f'affarijiet oħra, bħalma huma faċilitajiet sportivi u kulturali.

Hemm bżonn li l-iskola tinfetaħ iżjed għall-komunita' imma fl-istess waqt hemm bżonn ukoll li l-komunita' tinvesti iżjed ġo l-iskola.

Forsi għalissa nista' nieqaf hawn; ipprovajt inkun suċċint kemm jista' jkun.

A/CHAIRPERSON: Grazzi u nibda billi nieħu l-mistoqsijiet.

L-Onor.

EVARIST BARTOLO: Waqt li kont qed titkellem indunajt li ma tantx użajt il-kelma "minimu".

Forsi allerġiku għal din il-kelma?

EVARIST BARTOLO: Forsi ma ddiskutejnihiex biżżejjed, pero' ma nafx għandux ikun hemm il-kelma "minimu" fit-titolu.

KENNETH WAIN: Ma naħsibx li hemm bżonn nużaw il-kelma "minimu".

Jien dejjem argumentajt li dan m'huwiex "national minimum curriculum", imma huwa "national curriculum".

M'hemmx "minimu" u "massimu".

Jien naħseb li meta nitkellmu fuq national curriculum irridu nkunu ċari dwar dak li qegħdin nagħmlu.

Fl-opinjoni tiegħi, meta nagħmlu national curriculum, qegħdin nagħmluh għal żewġ raġunijiet.

Waħda minnhom hija dik li semma Carm Borg, jiġifieri biex niggarantixxu d-drittijiet tat-tfal kollha, niggarantixxulhom l-entitlement tagħhom; u l-oħra hija biex inkunu ċerti li l-viżjoni tal-pajjiż u l-istandards ta' l-iskejjel tagħna jkunu dak li jixraq għad-dinja li qegħdin ngħixu fiha llum.

Allura li tgħid "minimum" u "maximum", hija superfluwa.

Naħseb li dan huwa l-kurrikulu li għandna bżonn biex inwettqu l-għanijiet li għandna.

EVARIST BARTOLO: Il-bidliet li inti rajt li hemm bżonn fil-livell ta' skejjel, jinkludu wkoll bidla - u din hija bidla aktar diffiċli imma trid issir biex dak li awgurajt inti jitwettaq - fil-financial budgeting ta' l-iskejjel, jiġifieri fl-ischool funding, fil-mod kif l-iskejjel tagħna are funded?

Mingħand il-kapijiet ta' l-iskejjel smajna dwar il-problemi li għandhom mil-lat ta' funds, per eżempju, li ma jitħallewx jitrasferixxu flus minn account għall-ieħor.

Naf li bidla fil-mod ta' funding trid tkun bidla gradwali u naf li timplika ħafna diffikultajiet, imma m'għandniex naqtgħu qalbna minnha.

Naħseb li ħafna mill-bidliet li jridu jsiru ma jsirux jekk ma jkunx hemm bidla fil-formola ta' l-ischool funding u poter aktar lill-heads fil-mod kif iħaddmu l-budgets tagħhom ta' kull skola.

Taħseb li dak li tgħallimna mill-esperjenza ta' budgeting għall-iskejjel tal-knisja għandu jservina ta' mudell biex naraw x'jista' jsir fil-każ ta' l-iskejjel ta' l-Istat, anke jekk ma naslux biex nagħmlu bidla radikali mill-ewwel?

Jien naħseb li kieku l-iskejjel tal-gvern qegħdin fl-istess punt fejn diġa' waslu l-iskejjel tal-knisja, inkunu għamilna passi kbar 'il quddiem.

KENNETH WAIN: Ċertament li naqbel miegħek.

Naturalment il-kapijiet ta' l-iskejjel jistgħu jitkellmu aktar minni dwar x'inhuma l-problemi li jiltaqgħu magħhom fis-sistema preżenti ta' budgeting għax għandhom l-esperjenza personali tagħhom, pero' jien nemmen li waħda mill-affarijiet li jeħtieġ li nagħmlu u li ma tiswilna xejn, hija li mhux naraw x'għandna bżonn nagħmlu mill-ġdid, imma li naraw kif nirriorganizzaw l-affarijiet li diġa' għandna biex nagħmluhom jaħdmu b'mod aktar effiċjenti.

Jien l-ewwel ipprovajt insemmi żewġ affarijiet li jagħmlu s-sistema iktar effiċjenti; li d-deployment isir mill-iskejjel u li l-iskejjel ikollhom dritt għall-għażla tal-kotba u l-iżvilupp tas-sistemi pedagoġiċi.

Naturalment il-budgeting huwa importanti ħafna għaliex jekk il-head of school ikollu idejh marbuta fuq kif jista' jonfoq il-flus, se timpedixxi l-freedom of action tiegħu b'mod li l-management ta' l-iskola stess jistaġna.

Li rrid ngħid huwa dan; jekk aħna verament irridu nkunu relevanti għad-dinja li qegħdin ngħixu fiha llum, ma jistax ikun ma jkollniex skejjel li huma dinamiċi u dinamiċi minn kull aspett.

Dinamiċi mill-mod kif iħaddmu l-kurrikulu, dinamiċi mill-mod kif jagħmlu deployment ta' l-istaff u staff development u dinamiċi fil-mod kif jiġġeneraw u jonfqu l-finanzi tagħhom.

Id-dinamiżmu huwa l-qalba tas-sistema moderna ta' kif jimxu l-iskejjel.

Jekk inti ddaħħal ħafna burokraziji u ħafna tfixkil, dak id-dinamiżmu se tnaqqsu u allura dik it-tip ta' effiċjenza li semmejt int iktar kmieni, lanqas tagħmel sens.

Saret ħafna riċerka fuq school efficiency u nistgħu nitkellmu fuq effiċjenza ta' l-iskejjel, iżda jrid ikollok sitwazzjoni li tippermetti li din l-effiċjenza ssir, u ovvjament parti minn dik is-sitwazzjoni hija l-amministrazzjoni tal-fondi ta' l-iskola.

A/CHAIRPERSON: L-Onor.

MICHAEL ASCIAK: Donnok qrajtli moħħi għaliex ridt nistaqsik fuq x'kontribut taħseb li jistgħu jagħtu l-kunsilli lokali li bil-mod il-mod se jkollhom jassorbu f'idejhom iktar poteri f'dan ir-rwol ta' diċentralizzazzjoni.

Qed ngħid hekk b'ċertu esperjenza għaliex jien kont sindku ta' Birkirkara u dak iż-żmien konna ħadna l-inkarigu li nippubblikaw ktieb għat-tfal ta' l-iskejjel primarji, ktieb li kien interattiv u li kien jittratta l-istorja ta' Birkirkara u ta' l-ambjent ta' madwaru u li kien imur lura għaż-żmien il-Puniċi.

Kien informattiv ħafna għan-nies tal-lokal u konna ppubblikajnih f'booklet form u qassamnih b'xejn lill-iskejjel primarji kollha ta' Birkirkara, kemm dawk tal-gvern u kemm dawk privati.

Sfortunatament din l-inizjattiva tal-kunsill, li ttieħdet anke minn teachers li kienu kunsilliera fil-kunsill, waqgħet fuq art mhux fertili.

Aħna ma ridniex nieħdu nofs is-sillabu ta' l-istorja, jew tas-civics, imma nonostante l-isforzi li l-kunsill kien qed jagħmel biex il-ktieb li qassamna b'xejn - għamilna xi 3,000 kopja - jiġi nkorporat fis-syllabus tat-tfal, kien hemm reżistenza kbira minn għalliema fl-iskejjel tal-gvern.

Tawna numru ta' raġunijiet għala ma kellhomx jużaw il-ktieb li tajnihom, fosthom għax it-teachers ma kenux imkissra fuq il-ktieb u għax ma kellhomx il-ħin joqogħdu jdaħħlu materjal lokali fis-syllabus.

Insomma, nista' ngħidlek li tawna mitt raġuni għaliex dan il-ktieb ma setax jintuża.

Hija ħasra li ma ntużax għaliex bażikament dan kien fuq l-istorja lokali, local Maltese history iffokata fuq l-istorja tar-raħal fejn joqogħdu t-tfal li kienu se jistudjawh.

Jien personalment inħoss, ma nafx taqbilx miegħi, li l-kunsilli lokali għandhom jagħtu l-kontribut tagħhom f'din it-tip ta' diċentralizzazzjoni.

Għandhom jiffunzjonaw bħala community centres.

Xi ħadd irid jintegra dik il-funzjoni u naħseb li par excellence, l-istruttura, l-istituzzjoni li tista' tintegra dik it-tip ta' attivita' jekk ma rridux li jkollna ċentralizzazzjoni, huwa l-kunsill lokali li huwa awtorita' eletta.

Ma nafx jekk fis-syllabus nistgħux indaħħlu xi rwol li jista' jaqdi l-kunsill lokali għaliex inħoss li ħafna mill-potenzjal tal-kunsilli lokali qed jintilef.

KENNETH WAIN: Meta qed nitkellmu fuq skejjel, qed nirriferu għall-iskejjel tal-lokal, jiġifieri l-iskejjel primarji.

Jien nemmen li l-iskejjel primarji għandhom ikunu meqjusa bħala parti integrali tal-komunita' u huma parti mir-responsabbilta' tal-komunita'.

Ċertament nemmen li jrid isir studju kif il-kunsilli lokali jistgħu jgħinu biex l-iskejjel jiżviluppaw b'dan il-mod.

Mhux sempliċement billi jiġi studjat kif ir-riżorsi ta' l-iskejjel jistgħu jiġu wżati mill-komunita', imma anke kif ir-riżorsi tal-komunita', li jistgħu jkunu kemm umani u kemm finanzjarji, ikunu jistgħu jintużaw mill-iskola.

Forsi ċerti kunsilli jkunu preparati li jinvestu flus, kif għamiltu intom, fl-iskejjel tal-lokal tagħhom.

Li qed ngħid hu li r-riżorsi tal-komunita', anke dawk umani, jistgħu jkunu wkoll riżorsi ta' l-iskola.

Bħala reazzjoni għal dak li għedt dwar il-ktieb li kontu ppubblikajtu, nixtieq niġi lura għal dak li jien semmejt qabel, meta wżajt il-kelma "deskilling".

Ma nafx jekk ftehemtx tajjeb x'ridt ngħid, imma b'"deskilling" ridt infisser li jekk xi ħaġa li suppost hija parti mill-għodda tiegħek, hija skill tiegħek, ma tantx tużaha, finalment titlifha.

L-iskill li jkollok ma tibqagħlekx hemmhekk.

Naħseb li waħda mill-problemi kienet proprju din il-problema ta' "deskilling".

L-għalliema tagħna tant m'humiex imdorrijin li jieħdu deċiżjonijiet f'dak li għandu x'jaqsam ma' kotba, textbooks, sistemi ta' tagħlim, software, eċċ. li ħafna drabi jispiċċaw li jitilfu, l-iskill li jevalwaw, jitilfu l-motiv.

Importanti ħafna li l-għalliema jaqraw il-letterattura professjonali, li jaqraw il-journals tat-teachers li jirrakkmandaw kotba u sistemi ta' tagħlim differenti, imma jekk l-għalliem m'għandux parti fid-deċiżjoni ta' dawn l-affarijiet, m'għandux motiv li joqgħod ifittex, m'għandux motiv joqgħod jaqra, m'għandux motiv li joqgħod jikkompara sistema ma' oħra, per eżempju, jikkompara skema tas-science jew reading scheme ma' xi skema oħra biex jara liema hi l-aħjar.

Allura meta inti tiffaċċja għalliema bi ktieb ġdid, inti se tiltaqa' ma' din it-tip ta' problema.

Aħna rridu li dan it-tip ta' xogħol li fil-fatt isir fl-iskejjel privati u indipendenti kollha, ikun parti mill-kultura ta' l-iskola u parti mill-kultura ta' l-għalliema.

Fl-iskejjel indipendenti u privati, l-għalliema jiddiskutu u jitkellmu bejniethom, jagħżlu l-kotba, jevalwawhom, ibiddluhom u jissuġġerixxu oħrajn.

Jiġifieri dan it-tip ta' xogħol diġa' jsir f'ċertu skejjel.

Dan huwa l-proċess dinamiku li kont qed nitkellem fuqu aktar kmieni.

Jekk lit-teachers ma tinvolvihomx f'dawn id-deċiżjonijiet, l-iskola se sservi biss bħala l-post li jridu jqattgħu seba' sigħat fiha kuljum.

Ma jkollhomx motiv għalfejn jibqgħu wara l-ħin.

Dalgħodu, is-Sur Bencini qal li t-teachers jagħmlu ħafna xogħol id-dar u Dr. Carm Borg staqsa għaliex dak ix-xogħol ma jistgħux jagħmluh fl-iskola.

Jista' jkun li fl-iskola qegħdin jagħmlu l-affarijiet li qed insemmi, imma jekk lit-teachers ma nittrattawhomx bħala professjonisti, ma nistgħux nippretendu minnhom li jkollhom l-attitudni professjonali.

U parti milli tkun professjonist, huwa proprju li jkollok say importanti fl-għodda li trid taħdem biha li f'dan il-każ hu l-kurrikulu.

Fil-kurrikulu qegħdin ngħidu li jeħtieġ li jkun hemm bidla fil-kultura ta' l-iskejjel Nafu li din m'hijiex faċli, nafu li tieħu ż-żmien u nafu wkoll li hemm ħafna għalliema li jekk tagħtihom din it-tip ta' responsabbilta' jibżgħu minnha.

Nafu li għandna għalliema fl-iskejjel tagħna li ilhom jgħallmu l-istess form, għal ħmistax-il sena jew aktar.

Għalija, dik hija policy żbaljata.

Kieku jien kont head ta' skola, kull ħames snin inqalleb l-istaff kollu.

Jekk xi ħadd ikun ilu jgħallem it-tfal ta' Year 3 għal xi ħames snin, jew anke għal inqas, nara li jibda jgħallem Year 4.

MEMBRU: Jagħmlu mass transfer.

KENNETH WAIN: Jagħmlu mass transfer jekk nibqgħu bis-sistema ta' transfers.

Anke din il-kwestjoni ta' transfers għandha tispiċċa.

Jekk ikollok direct deployment ta' l-għalliema mill-iskejjel, il-problema tat-transfers tispiċċa.

Jekk teacher tkun tixtieq tmur fi skola oħra, tapplika għal dik l-iskola u jekk tintgħażel, tmur hemmhekk.

Imma tkun deċiżjoni tagħha li ċċaqilqet.

Għalija, sistema bħal din hija healthy ħafna.

Jien nemmen ukoll li dan iwassal biex jitnaqqas ħafna mill-piż li għandha d-diviżjoni ta' l-edukazzjoni.

Jien nemmen li dawn il-problemi kollha, il-problemi ta' deployment, ta' transfers, ta' long term planning, ta' kemm se jkollna bżonn teachers, eċċ., huma problemi li jistgħu jissolvu b'bidla strateġika fil-mod ta' deployment.

Forsi qed inkun ottimist imma hekk nemmen.

DR. CARM BORG: Jimporta nirrispondi daqsxejn għall-punt li qajjem l-Onor.

Asciak b'riferenza għall-kunsilli lokali?

Illum naċċettaw li l-kunsilli lokali huma parti mil-landscape demokratiku tal-pajjiż u f'paġna 28 tal-kurrikulu - Għan 2: Żvilupp ta' Ċittadini u Ambjent Demokratiku - taħt is-section Għerf/Tagħrif, daħħalna għarfien ikbar dwar ir-rwol u l-preżenza tal-kunsilli lokali fil-komunita'.

Li hawn interessanti hu li jien u Mr Mizzi, tul dawn l-aħħar tliet snin, ma waqafniex fuq il-livell ta' kontenut, ta' għarfien dwar fatti, imma dħalna wkoll fi skills f'dak li għandu x'jaqsam ma' tisħiħ ta' ambjent demokratiku, u allura tisħiħ tal-kunsilli lokali.

Daħħalna issues bħalma huma lobbying, kif tagħmel petizzjoni, kif tmur għand il-kunsill lokali u titlob id-drittijiet tiegħek, eċċ. Jiġifieri mhux biss waqafna fuq livell ta' għarfien, informazzjoni dwar il-kunsilli lokali, imma taħt din il-kategorija daħħalna skills importanti li ovvjament huma kruċjali jekk aħna tassew irridu nsaħħu l-kultura demokratika tal-pajjiż.

Ċertament li llum, anke fit-tfassil tal-kurrikulu, aċċettajna l-fatt li l-kunsilli lokali huma parti integrali tal-komunita'.

A/CHAIRPERSON: L-Onor.

FRANCIS AGIUS: Prof. Wain semma li wieħed irid iħares lejn l-għalliem bħala professjonist.

Taħseb li wasal iż-żmien li l-għalliema jkollhom, per eżempju, continuous professional development, jew xi forma ta' creditation, affarijiet li ma jidhirlix li ssemmew f'dawn id-diskussjonijiet?

Bla dubju ta' xejn, il-qasam ta' l-edukazzjoni huwa struttura kbira u aħna għandna strutturi, proċessi u outcomes.

Ħafna drabi, biex niftiehmu, nitkellmu dwar l-outcome, fis-sens kemm għandna studenti l-Universita', kemm persuni għandhom tertiary education, kemm għandna nies ħerġin mill-iskejjel sekondarji ma jafux jaqraw u jiktbu, pero' l-evaluation m'hijiex just an academic exercise imma hija xi ħaġa li rridu nikkomunikaw dwarha ma' kulħadd u rridu niddiskutu bejnietna biex naraw jekk il-kurrikulu huwiex verament qed iwassalna fejn nixtiequ li naslu.

Illum, minkejja li qegħdin bieb u għatba mal-millennju l-ġdid, għad għandna nies ħerġin mill-iskejjel ma jafux jaqraw u jiktbu.

That is one thing, u minn dan l-aspett, nixtieq nisma' kelma li hawnhekk mhux żgur smajnieha, l-ekwita'.

Ekwita' hija xi ħaġa li nitkellmu fuqha f'ħafna aspetti, imma fl-edukazzjoni x'inhu l-konċett ta' ekwita'?

Jekk se nibqgħu b'dawn l-evaluation tools, m'hu se naslu qatt għaliex żgur li mhux kulħadd se jkompli jistudja sal-livell universitarju, pero' żgur li dan m'huwiex l-iskop ta' xi ħadd.

Anzi, dak li qed jissemma hawnhekk, huwa ferm aktar wiesa' minn hekk.

Hawnhekk insibu valuri li lkoll kemm aħna naqblu li għandna bżonnhom biex ikollna soċjeta' iktar b'saħħitha.

Qed tifhimni x'qed nipprova ngħid?

Dan li qed ngħid qisu għadu ma joħroġx mid-dokument, pero' nemmen li qiegħed hemm u qiegħed fl-imħuħ tagħna lkoll, imma importanti li kulħadd jifhem fuq xiex qed nitkellmu.

Meta jien għedt li d-dokument qisu dokument mill-esperti għall-esperti, forsi użajt kliem daqsxejn iebsin, imma f'moħħi kelli li meta qed nitkellmu fuq id-demokrazija, kulħadd irid jifhem eżattament x'qegħdin ngħidu.

Kulħadd irid jifhem x'jista' joħroġ b'mod konkret minn dawn l-affarijiet għaliex hawn qed nitkellmu fuq firxa wiesgħa ta' nies, fuq tfal żgħar, fuq żgħażagħ, fuq ġenituri u fuq industrijalisti.

Bażikament qed nitkellmu fuq kulħadd.

Ilqatna lil kulħadd.

X'inhuma r-reazzjonijiet tiegħek, b'mod partikolari dwar l-ekwita'?

Kif tara li dan id-dokument se jirnexxielu jassigura l-ekwita'?

KENNETH WAIN: Dalgħodu Dr. Carm Borg tkellem fuq professional development u ma nafx jekk iridx iżid xi ħaġa oħra, pero' jien se nitkellem dwar l-ekwita'.

Jien naħseb li l-ekwita' hija fil-qalb ta' dan id-dokument.

Aħna, bħalma qed tgħid inti, l-ekwtia' nifhmuha bħala ħaġa li titqies mill-outcome.

Niftakar li fis-snin sebgħin, meta konna nitkellmu fuq l-ekwita', konna qegħdin infissru ugwaljanza ta' l-opportunita'.

Pero' rridu nagħmlu distinzjoni bejn "ugwaljanza" u "ekwita'".

Għalina, l-ugwaljanza li inti tagħti lil kulħadd l-istess ċans, equality of opportunity, m'hijiex l-ekwita' li nemmnu biha aħna.

Aħna nemmnu li l-ekwita' tiġi stabbilita meta tħares lejn l-outcome, tħares lejn il-prodott.

Aħna nemmnu li l-ekwita' ma tfissirx li l-istudenti kollha joħorġu mis-sistema bl-istess affarijiet, imma tfisser li kull individwu jitħarislu d-dritt tiegħu u li l-potenzjal tiegħu jiġi żviluppat sa l-massimu tiegħu bir-riżorsi li għandu l-pajjiż u li jista' jpoġġi ġo l-iskejjel.

Voldieri ċertament li ma nistgħux inqisu s-suċċess ta' sistema edukattiva fuq in-numru ta' nies li jmorru l-Universita' jew li jiggradwaw.

Proprjament dak hu li jinkwetana.

Tinkwetana dik il-grey area ta' 86% ta' l-istudenti tagħna li ma jiġux l-Universita'.

Nemmnu li sistema ta' edukazzjoni li ma tagħtihomx din it-tip ta' ġustizzja, b'xi mod jew ieħor, qed tagħtihom a bad deal.

Apparti mill-aspett ta' ekwita', nemmnu wkoll li biex il-pajjiż ikun verament kompetittiv .… Aħna nafu li l-ikbar riżors, forsi anzi l-uniku riżors li għandna, huwa dan uman, allura jekk tħares minn dan il-lat, tifhem li ma jistax ikun li jkollna sistema edukattiva li tħares biss lejn is-suċċess ta' persentaġġ żgħir ta' studenti għaliex aħna għandna bżonn nużaw u niżviluppaw ir-riżorsi kollha li għandna.

Per eżempju, din hija proprjament waħda mir-raġunijiet għaliex aħna - naf li mhux qiegħed f'dan id-dokument - noħorġu b'mod daqshekk qawwi kontra l-istreaming u noħorġu b'mod qawwi għaliex nemmnu li l-istreaming jikkonflinġi mal-konċett ta' ġustizzja soċjali.

Bi streaming minn żmien bikri, inkunu qed nikkundannaw lit-tfal għal ħajjithom kollha.

Imma apparti minn hekk, aħna nemmnu li l-pajjiż tagħna ma jistax jaffordja li jaħli dawk ir-riżorsi umani kollha li qegħdin naħlu bis-sistema preżenti.

Din is-sistema hija inġusta u ħalja.

Ma nistgħux nibqgħu nżommu din is-sistema u qisu ma ġara xejn.

Jien nemmen li f'isem l-ekwita' li qed issemmi inti, f'isem il-ġustizzja soċjali u anke għall-fini biex ikollna pajjiż iktar kompetittiv fuq il-livell ekonomiku u kulturali, fost livelli oħrajn, għandna bżonn li t-tfal tagħna niżviluppawlhom il-potenzjal kollu tagħhom u għandna bżonn niskopru sistemi ta' schooling u sistemi pedagoġiċi li jikkorrispondu ma' dan.

Per eżempju, jien kont qiegħed naqra d-dokument ta' l-FOI fejn intqal li jekk ma jkunx hemm streaming ...… Jien naħseb li llum tant hawn letteratura, tant kulħadd fid-dinja kollha qed jaċċetta li t-tagħlim irid ikun mixed ability, li meta tisma' vuċi bħal din tgħid dawn l-affarijiet, taħseb li għadek fi żmien Charles Dickens!

Illum kulħadd jitkellem favur il-mixed ability teaching.

Jekk inti għandek il-faċilitajiet u d-daqs tal-klassijiet m'huwiex enormi .… F'Malta we are quite blessed minn dan il-lat għaliex anke fl-iskejjel ta' l-Istat, komparati ma' dawk ta' pajjiżi barranin, fil-klassijiet insibu numru żgħir ta' studenti.

Kif diġa' ntqal, għandna skejjel fejn il-klassijiet huma verament żgħar.

Jien nemmen li l-mixed ability teaching li hija bbażata fuq il-prinċipju li tiżviluppa l-abbiltajiet kollha ta' l-istudenti, hija t-triq li rridu nieħdu.

A/CHAIRPERSON: L-Onor.

CARMELO ABELA: Fil-pjan strateġiku li għad irid isir u fid-dawl ta' ħolqien ta' struttura li inti qed tirriferi għaliha bħala curriculum council, taħseb li pari passu ma' dan kollu hemm bżonn isir studju fuq il-bżonn ta' struttura ġdida għad-diviżjoni ta' l-edukazzjoni?

Ċertament li dan kollu se jaffettwa lid-diviżjoni ta' l-edukazzjoni u naħseb wieħed irid jikkonsidra dan il-punt għaliex inkella se tispiċċa biex ikollok mekkaniżmu ġdid u tajjeb - almenu nittamaw li jaħdem b'mod tajjeb - biex jitħaddem il-kurrikulu u fl-istess waqt se jkollok diviżjoni li mhux se tkun modifikata biex tilqa' għall-bidliet li żgur iridu jseħħu.

Naħseb li flimkien ma' dawn l-iżviluppi għandu jkun hemm studju kwar kif id-diviżjoni ta' l-edukazzjoni tista' tiġi aġġornata għall-bżonnijiet tal-lum.

X'taħseb li għandha tkun ir-rwol tal-kunsilli skolastiċi?

Taħseb li għandhom jibqgħu kif inhuma, jew għandhom ikollhom rwol differenti anke fid-dawl ta' pjan strateġiku li jrid jinvolvi lill-partners kollha, mhux biss lill-ġenituri u lill-għalliema?

Nixtieq nagħmillek żewġ mistoqsijiet oħra biex nara jekk fhimtekx tajjeb jew le.

Dwar il-MATSEC board, hemm pjanijiet jew tħejjijiet biex l-eżamijiet jiġu in-line mal-kurrikulu nazzjonali?

L-aħħar mistoqsija hija dwar l-integrazzjoni ta' studenti biex jgħaddu minn passaġġ għall-ieħor.

Inti semmejt il-kindergarten, il-primarja u s-sekondarja.

Wara s-16-il sena, l-istudent jimxi jew għad-dinja tax-xogħol, jew inkella biex ikompli l-istudji tiegħu.

Hemm xi ħaġa li taħseb għal dawn iż-żgħażagħ?

Ma nafx jekk inti aċċennajtx għal dan il-punt, pero' jidhirli li semmejt biss il-kindergraten, il primarja u s-sekondarja.

KENNETH WAIN: Ma kontx qiegħed nitkellem fuq il-livell post-sekondarju.

Jien kont qiegħed nitkellem fil-qafas ta' l-iżvilupp ta' tfal ta' bejn it-tlieta u s-16-il sena.

CARMELO ABELA: Taħseb li ż-żgħażagħ ta' 16-il sena li se jsibu ruħhom kważi waħedhom biex jaffrontaw il-pass li jmiss għandhom jiġu mħejjija u megħjuna minn ftit ta' żmien qabel sabiex jaffrontaw il-pass li jridu jieħdu, jekk humiex se jidħlu fid-dinja tax-xogħol jew inkella humiex se jkomplu bl-istudji tagħhom?

Veru li l-istadju post-sekondarju ma jaqax fl-ambitu ta' dan id-dokument, pero' naħseb li wara li nkunu għenihom fil-proċess kollu, irridu naraw li fl-aħħar ma nħalluhomx waħedhom.

Kumment li xtaqt nagħmel, mhux biex tirrispondi għalih inti, imma għall-attenzjoni tal-kumitat, huwa li f'dawn il-laqgħat tkellimna ma' bosta kelliema u għedna li l-kurrikulu qed ipoġġi fiċ-ċentru lill-istudent, pero' sfortunatament, minkejja li fuq il-lista ta' mistiedna għandna li kellhom jitkellmu rappreżentanti tal-Kunsill Nazzjonali taż-Żgħażagħ, naħseb bħala rappreżentanti ta' l-istudenti, għal xi raġuni jew oħra, ma smajnihomx ...

A/CHAIRPERSON: Ippermettili; milli jidher il-kunsill għadu kif kellu l-elezzjoni u allura l-uffiċjali għadhom m'humiex formalment maħtura fil-kariga tagħhom.

CARMELO ABELA: Jien ġbidt l-attenzjoni għal dan il-punt għaliex ma konniex nafu r-raġuni għala ma ġie ħadd mill-Kunsill Nazzjonali taż-Żgħażagħ, pero' naħseb li kien ikun tajjeb li kieku smajna l-ideat - forsi mhux ta' l-uffiċjali peress li kif għadek kif għedt, għadhom m'humiex maħtura - ta' min fl-aħħar mill-aħħar qiegħed fiċ-ċentru.

KENNETH WAIN: Nibda mill-mistoqsija li għamilt fuq l-education division.

Naħseb li l-education division trid tirreaġixxi għan-national curriculum kif inhuwa issa.

Naturalment trid tirreaġixxi wkoll għal dak li jrid jiġi deċiż bħala strateġija biex jitwettaq in-national curriculum.

Issa naturalment jekk wieħed jimxi fuq dak li għedt jien, jiġifieri li jkun hemm national curriculum council u li jkun hemm tibdil fid-deployment ta' l-għalliema, ifisser li ċerti funzjonijiet li d-diviżjoni ta' l-edukazzjoni qed twettaq bħalissa, ma jibqgħux il-funzjonjiet tagħha.

Fl-opinjoni tiegħi, dak ifisser li d-diviżjoni ta' l-edukazzjoni jkollha l-opportunita' - naf li d-diviżjoni ilha tħares lejn l-istrutturi tagħha u diġa' hemm żvilupp qawwi f'dan ir-rigward - li tara kif b'dan il-mod iktar streamlined jistgħu jintlaħqu b'mod aktar effiċjenti l-għanijiet prinċipali tad-diviżjoni, ċioe', l-iskejjel ta' l-Istat u l-improvement tagħhom.

Naturalment dik għandha tkun xi ħaġa interna għall-education division.

M'huwiex il-każ li jien ngħidilhom x'għandhom jagħmlu.

In-nies fid-diviżjoni huma kollha professjonali, kollha għandhom esperjenza twila fl-amministrazzjoni, kollha jafu tajjeb is-sistema edukattiva, jafu x'hemm bżonn u x'm'hemmx bżonn isir u jafu x'inhuma d-demands.

Dan it-tip ta' studju jridu jagħmluh huma, pero' ċertament naqbel li jrid ikun hemm ċerta streamlining jekk ir-rakkmandazzjonijiet li għamilt jien jiġu aċċettati and taken on board, u dak it-tip ta' streamlining, iridu jaħsbu huma kif jistgħu jagħmluh.

Għar-rigward tal-kunsilli skolastiċi, jien kont insaħħahom iżjed.

Naħseb li hemm bżonn li l-kunsilli skolastiċi jissaħħu iżjed u forsi hemm bżonn ukoll li l-affarijiet li semmejt, fosthom ir-recruitment ta' l-istaff u l-internal monitoring ta' l-iskola, ijkunu wkoll parti mix-xogħol ta' l-ischool council.

Iva, nemmen li l-ischool council għandna fejn niżviluppawh u għandna fejn nagħtuh is-saħħa vis-a-vis l-awtonomija ta' l-iskola.

Jekk aħna qed inħarsu lejn l-iskola bħala awtonoma fis-sens li semmejt jien, allura l-ischool council għandu jiffunzjona iżjed bħala tip ta' school board li l-inkarigu tiegħu jkun jinkludi wkoll affarijiet bħalma huma r-recruitment ta' għalliema, eċċ. Ċertament nemmen li l-ischool council għandu bżonn jiġi rivedut jekk se jsiru t-tibdiliet strutturali li semmejt.

Għall-mistoqsija tiegħek dwar il-MATSEC, nista' ngħidlek li l-MATSEC board diġa' huwa briefed fuq in-national curriculum, għandu kopja ta' l-abbozz u issa sta għalih biex jara kif l-eżami tas-SEC se jiġi affettwat mill-għanijiet u l-prinċipji li hawn imniżżla f'dan l-abbozz.

Jien naf li dan huwa eżerċizzju li l-MATSEC board beħsiebu jagħmel u beħsiebu jieħu bis-serjeta'.

Jidhirli li ċ-chairman tal-MATSEC board kellu jibgħat ir-reazzjoni tal-board fuq dan l-abbozz, pero' l-bord iltaqa' nhar it-Tnejn u allura ma nafx jekk ir-rapport wasalx, imma safejn naf jien, suppost li kellu jintbagħat.

(Interruzzjonijiet) Jidhirli li kellu jintbagħat lill-Ministru.

Il-MATSEC board kellu reazzjonijiet, pero' kienu reazzjonijiet immedjati.

Naturalment jien m'iniex qiegħed hawn biex nitkellem f'isem il-MATSEC board; hemm iċ-chairman u tistgħu tibgħatu għalih, pero' ċertament li hemm impenn biex jiġi studjat il-mod kif il-kurrikulu se jaffettwa l-eżami tas-SEC.

Kif diġa' għedt, il-prinċipju huwa mifhum.

Jekk l-eżami tas-SEC jibqa' kif inhu bħalissa, jiġifieri jibqa' jitlob l-istess skills, il-cramming, studju, storage ta' informazzjoni, u ma nsibux mod kif … Jien qiegħed nissuġġerixxi li nsibu mod kif anke l-formative assessment jiġi mibni fis-SEC certificate.

Jekk ma nagħmlux xi ħaġa fuq dawn il-linji, minn dan kollu li għandna hawnhekk, m'hu se jiġri xejn.

Naqbel mas-suġġeriment li wara li ż-żgħażagħ tagħna jkollhom sittax-il sena, jingħataw xi tip ta' guidance dwar id-dinja tax-xogħol, xi tip ta' konoxxenza tad-dinja tax-xogħol.

Jien nemmen ħafna li dan it-tip ta' kuntatt mad-dinja tax-xogħol irid jibda kmieni fl-iskola, irid jibda mill-primarja u jkompli fis-sekondarja.

It-tfal jenħtieġu jiġu esposti lejn ambjenti differenti ta' xogħol.

Jien nemmen li l-guidance trid tibda fl-iskola sekondarja biex it-tfal jiġu ppreparati għad-dinja tax-xogħol meta jkun għadhom fis-sekondarja, pero' jien għandi daqsxejn ta' riservi għaliex inħoss li ħafna drabi, tfal ta' sittax-il sena, ma jkun għad għandhom l-ebda ħjiel ta' x'jixtiequ jagħmlu wara li jispiċċaw l-iskola sekondarja.

Li nistgħu nagħmlu huwa li nipprovaw nagħmluha iktar faċli għalihom billi nesponuhom iżjed għal dak li qed jistennihom barra l-iskola.

U kif semmejt qabel, naħseb li l-inizjattiva trid tiġi wkoll min-naħa tad-dinja tax-xogħol, pero' frankament, ma nafx kemm jista' jsir iżjed minn hekk.

A/CHAIRPERSON: L-Onor.

MARIE LOUISE COLEIRO: Prof. Wain, jien ħadt gost nisimgħek issemmi l-istrutturi għaliex nemmen ħafna li se jkollna bżonn struttura biex dan id-dokument jiġi implimentat u l-għanijiet tiegħu jiġu mwettqa.

Inti għedt li n-national curriculum council irid ikopri fih l-istakeholders kollha, allura taħseb li jrid ikun hemm l-expertise ta' l-oqsma differenti li jkunu qed jittrattaw il-kurrikulu?

KENNETH WAIN: Ċertament irid ikollu t-technical section tiegħu.

MARIE LOUISE COLEIRO: Jiġifieri jekk qed nitkellmu fuq xjenza u teknoloġija, irid ikun hemm l-expertise biex jara dawk l-aspetti, u jekk qed nitkellmu fuq l-edukazzjoni tal-konsumatur, irid ikun hemm xi ħadd li jħares l-aspett tal-konsumatur.

Qed insemmi dan il-punt għaliex il-bieraħ kien hawn proposta għat-twaqqif ta' struttura b'mod separat mid-dipartiment tal-kurrikulu fid-diviżjoni ta' l-edukazzjoni.

Konna qed nitkellmu dwar il-gender equality u jien personalment ma jidhirlix li tista' toqgħod taqsam is-settur f'tant oqsma differenti.

Jekk se jkollna set-up għall-gender equality to monitor gender equality b'mod separat mill-istess Dipartiment għan-Nisa fis-Soċjeta' li diġa' jeżisti, allura trid tagħmel ukoll struttura għall-edukazzjoni tal-konsumatur bil-focus tiegħu jkun il-konsumaturi.

L-idea tiegħek li tiġbor kollox f'daqqa fuq national council … Naturalment kollox f'daqqa f'ċertu sens għaliex nifhem li jrid ikun hemm struttura oħra biex tkun tista' taħdem.

Fil-fehma tiegħi, din l-idea tagħmel ħafna iktar sens li tiġbor b'mod ħolistiku l-oqsma kollha li jridu jmexxu dan is-settur.

Nixtieq nisma' l-opinjoni tiegħek dwar tip ta' focal point fuq gender equality.

Kif tara dawn l-istrutturi se jiffittjaw fl-organizzazzjoni tad-dipartiment?

Se jkunu separati kompletament mid-dipartiment?

U lejn min se jkunu responsabbli?

Lejn min għandhom responsabbilta' politika?

Lejn min għandhom responsabbilta' eżekuttiva?

KENNETH WAIN: Ħalli nibda mit-tieni mistoqsija tiegħek.

Meta qed nitkellmu fuq national curriculum council, qed nitkellmu fuq xi ħaġa li hija separata mid-diviżjoni ta' l-edukazzjoni.

M'hijiex parti mill-education division.

Jekk irridu nsibu l-oppost għaliha, tista' tkun waħda minn żewġ affarijiet, pero' naturalment din hija deċiżjoni li finalment trid tkun deċiżjoni politika.

Tista' tkun jew parti mill-ministeru, voldieri taħt is-sorveljanza tal-ministeru, jew inkella, hija nnifisha tista' tkun - kif darba kont ipproponejt jien fi ktieb li ktibt żmien twil ilu - awtonoma, jiġifieri tkun separata kemm mill-ministeru u kemm mid-diviżjoni.

(Interruzzjonijiet) Eżattament, tkun tip ta' awtorita'.

Fil-fatt meta ktibt il-ktieb, jien kelli f'moħħi, forsi minħabba l-esperjenza tiegħi ta' dak iż-żmien, l-Awtorita' tax-Xandir.

That type of statutory entity, kelli f'moħħi.

Jien personalment nippreferi li tkun indipendenti ħalli tkun tista' tiffunzjona b'mod li jkun totalment liberu minn kwalunkwe tip ta' influwenza politika.

Nippreferi li tkun hekk, imma naturalment dik hija deċiżjoni li mhux jien irrid neħodha.

Għar-rigward ta' l-expertise, ċertament li national curriculum council irid ikollu t-technical unit, jew it-technical team, tiegħu, pero' ma nemminx li bilfors irid jinkludi fih kollox, għaliex kif qal tajjeb Carm Borg dalgħodu, jista' jkun li ċerta tip ta' riċerka, jew ċerta tip ta' stħarriġ, jew anke ċerta tip ta' konsultazzjoni, tista' tiġi mitluba, tista' tiġi farmed out.

Tista' tiġi minn barra, mhux neċessarjament tiġi mill-kunsill innifsu.

Jien kontra li jkollok organizzazzjonijiet jew strutturi li jkunu top heavy ħafna.

Jiġifieri jien nemmen li għandek bżonn li jkollok xi tip ta' kunsill, nemmen li dak il-kunsill irid ikollu t-technical team tiegħu, imma mbagħad nemmen ukoll li ċertu xogħol ta' riċerka jista' jiġi farmed out lill-esperti li mhux neċessarjament ikunu mpjegati mal-kunsill.

MARIE LOUISE COLEIRO: Nixtieq nagħmel mistoqsija oħra, pero' m'hijiex proprjament indirizzata lil Prof. Wain.

MARIE LOUISE COLEIRO: L-Għan 11 tad-dokument jirrigwarda l-qasam tas-saħħa.

Ma jidhirlix li f'dawn il-laqgħat - jien attendejt kull seduta ħlief dik ta' dalgħodu minħabba seminar li kelli - kellna mistiedna mill-qasam tal-promozzjoni tas-saħħa.

Għar-rigward Għan I2: Għarfien akbar ta' Sehem ix-Xjenza u t-Teknoloġija fil-Ħajja ta' Kuljum, il-Kunsill Malti għax-Xjenza u Teknolġija ...

KENNETH WAIN: Tawna r-reazzjonijiet tagħhom.

MARIE LOUISE COLEIRO: Taw ir-reazzjonijiet tagħhom?

KENNETH WAIN: Ma ġewx hawnhekk, imma ġew ikkonsultati u taw ir-reazzjonijiet tagħhom.

MARIE LOUISE COLEIRO: Imma ma ġewx mistiedna għas-seduti tal-kumitat.

Ġew mistiedna d-Dipartiment għall-Affarijiet tal-Konsumatur, il-Kummissjoni għall-Avvanz tal-Mara ...

A/CHAIRPERSON: Proprjament id-Dipartiment għall-Affarijiet tal-Konsumatur talbu huma biex jiġu.

MARIE LOUISE COLEIRO: Waqt dawn il-laqgħat tkellimna ħafna fuq id-dinja tax-xogħol u f'paġna 15 tal-kurrikulu nsibu riferenza għad-dinja tax-xogħol, pero' mad-dinja tax-xogħol hemm ukoll id-drittijiet u d-dmirijiet tal-ħaddiema.

Veru li hawnhekk smajna l-president ta' l-MUT, pero' ma smajniex ir-reazzjoni ta' l-MUT f'kontest ta' trade union li se tgħallem id-drittijiet tal-ħaddiema lill-istudenti.

Jien naħseb li kien ikun worthwhile li kieku smajna lil xi ħadd mit-trade unions ewlenin ta' pajjiżna.

Naħseb kien ikun tajjeb kieku stedinna l-akbar żewġ trade unions f'pajjiżna ħalli naraw x'jaħsbu huma dwar dan.

A/CHAIRPERSON: Nixtieq li nista' nirrispondik, imma jiddispjaċini ...

MARIE LOUISE COLEIRO: Għandek raġun, imma naħseb li f'suġġett bħal dan missna smajna wkoll x'jaħsbu r-rappreżentanti tal-ħaddiema u mhux biss x'jaħsbu s-sidien.

A/CHAIRPERSON: Hawn iktar kummenti?

Jekk hawn xi ħadd li jixtieq jagħmel xi kumment, he is more than welcome li jagħmlu f'dan l-istadju tad-diskussjoni.

LOUIS GALEA (Ministru ta' l-Edukazzjoni): Naturalment jien ħadt ħafna gost nisma' tul dawn id-disa' seduti r-rappreżentazzjonijiet kollha li saru u anke l-mistoqsijiet u kummenti tal-membri tal-kumitat.

Jien personalment, u żgur li nkun qiegħed nirrifletti s-sentimenti tal-membri kollha tal-kumitat, naħseb li għandna nirringrazzjaw u nfissru l-apprezzament tagħna lil dawk kollha li ħadu l-inkarigu li jiġu u jagħtu r-reazzjonijiet tagħhom mibnija fuq l-esperjenzi diversi li għaddew minnhom.

Naturalment dan huwa tip ta' dokument li tista' ma tieqaf qatt tiddiskutih.

Tista' ma tieqaf qatt tisma' lil dawk kollha interessati.

L-istakeholders huma s-setturi kollha ta' dan il-pajjiż li huma ħafna.

Per eżempju hawnhekk qed nara lill-kollega Edwin Vassallo li ilu jsegwi d-diskussjoni fuq dan id-dokument u attenda għal diversi seduti ta' dan il-kumitat, għaliex l-interess partikolari tiegħu hu kif l-edukazzjoni u d-dinja tax-xogħol, l-aspett ekonomiku tal-pajjiż, jistgħu jintisġu ħafna iktar flimkien bi frott għal xulxin.

Naħseb li dan l-eżerċizzju kompla jurina t-triq li rridu nimxu.

Rajna kemm hija triq twila, kemm hija triq komplessa u kemm hija triq li tirrikjedi l-appoġġ kontinwu tal-partijiet kollha involuti.

Hawn ħafna x'wieħed jista' jirreaġixxi għal dak li ntqal, pero' xtaqt li nagħmel riflessjoni.

Jien inħoss, u dak li smajt madwar din il-mejda nħoss li jikkonfermah, li fil-qasam ta' l-edukazzjoni qed nagħmlu tentattiv ta' paradigm shift u allura jien ma tantx naqbel ma' min jaħseb li hawn m'aħniex inkunu radikali biżżejjed.

Jekk nieħdu l-ispirtu ta' dak li bnejna flimkien matul ix-xhur u s-snin li għaddew u li llum ġie sintetizzat f'dan id-dokument, naraw li dak li qegħdin nipprovaw infissru huwa partenza radikali mis-sistema edukattiva li aħna mdorrijin biha.

Allura jekk qed nitkellmu fuq din it-tip ta' shift radikali mis-sistema li nafu, naħseb li rridu napprezzaw il-kumment li ntqal illum mill-esperti, u li ntqal ukoll mill-kapijiet ta' skejjel u minn persuni oħra, li hawn qed nittrattaw bidla kulturali li tirrikjedi għarfien tal-komplessita' tal-problemi li tippreżenta.

U naħseb inkunu sempliċistiċi jekk naħsbu li din il-bidla kulturali tista' titwettaq mil-lum għal għada.

Irridu niġu ntrodotti għal din il-bidla kulturali u rridu nidrawha.

Kif qal Dr. Carm Borg illum, il-proċess innifsu huwa proprju l-bidu ta' din il-bidla kulturali.

Jien naqbel ħafna li issa, wara li tpoġġa l-qafas li jrid jispira lil kull min hu involut fil-kamp ta' l-edukazzjoni dwar id-direzzjoni li rridu nieħdu, irridu ngħaddu għall-implimentazzjoni tiegħu.

Ħalli nitkellem fuq punt li semma llum il-kollega l-Onor.

Evarist Bartolo u li sejjaħlu arkitettura ta' l-istituzzjonijiet edukattivi.

Naturalment aħna konxji ħafna li f'dan il-kurrikulu qegħdin nippressoponu funzjoni tad-diviżjoni ta' l-edukazzjoni li hija radikalment differenti minn dak li għandna llum.

Sal-lum, id-diviżjoni ta' l-edukazzjoni kienet ir-regolatur u l-provider tas-servizzi.

Kulħadd kien iħares lejn id-dipartiment ta' l-edukazzjoni bħala l-istruttura li mhux biss tirregola x'għandu jsir fil-kamp edukattiv, tgħid x'għandu jsir, tistabbilixxi l-kwalifiki u tistabbilixxi l-istandards, imma kienet ukoll l-istruttura li trid tipprovdi l-iskejjel, l-għalliema u l-finanzjamenti u kienet l-istruttura li trid twettaq dak li hi stess tkun iddeċidiet għax kull min jaħdem f'dan il-kamp, huwa impjegat tad-diviżjoni ta' l-edukazzjoni.

Dan hu l-ikbar dipartiment bl-ikbar numru ta' uffiċjali pubbliċi li hawn fis-servizz pubbliku.

Hemm armata nies impjegati mad-diviżjoni ta' l-edukazzjoni.

Id-direzzjoni li aħna qed nindikaw hija li d-diviżjoni ta' l-edukazzjoni ma tibqax tipprovdi hi s-servizzi konnessi mat-tagħlim, imma li ssir ir-regolatur, il-pjanifikatur, l-għodda li tkejjel, li tagħmel il-verifika u li tagħmel il-monitoring fuq l-aġenziji li fil-fatt ikunu qed jipprovdu s-servizz tat-tagħlim.

Meta ħadna sehem fl-aħħar parti tat-tifsil tal-kurrikulu, Charles Mizzi, Mary Vella, Carm Borg, Kenneth Wain u jien, mill-ewwel ippostulajna li l-iskejjel ta' l-Istat, kif nafuhom illum, ma jistgħux jimplimentaw il-viżjoni li aħna qed inpoġġu quddiem is-soċjeta' tagħna għall-kamp edukattiv.

Id-direzzjoni li rridu nieħdu hija d-direzzjoni ta' skejjel awtonomi f'esperjenza edukattiva li diġa' teżisti f'Malta.

Punt ieħor li ma sarx biss illum imma anke f'okkażjonijiet oħra - fil-fatt l-Onor.

Bartolo għamel domanda dwar dan - kien għaliex l-iskejjel ta' l-Istat, finanzjati mill-Istat, ma jistgħux jagħtu esperjenza edukattiva bħal dik ta' l-iskejjel tal-knisja li huma wkoll finanzjati mill-Istat.

Huwa dan l-ispunt li fil-fatt mexxiena fid-direzzjoni biex aħna ndaħħlu paragrafu li jitlob li tinbeda diskussjoni dwar organizzazzjoni ġdida ta' l-iskejjel u dan proprju biex nipprovaw noħorġu mit-tifsila li għandna sal-lum tat-tliet fażijiet bejn l-edukazzjoni bikrija tal-kinder, dik primarja u dik sekondarja, liema żewġ fażijiet ta' transizjonijiet joħolqu ċerta diffikulta'.

Fil-fatt, il-paragrafu li jien ipproponejt kien ħafna iktar speċifiku milli qiegħed issa fid-dokument.

Ma baqax daqstant speċifiku għaliex meta bdejna niddiskutu bejnietna, il-parir kien li kieku kellna nissuġġerixxu espliċitament li l-iskejjel ta' l-Istat għandhom jiġu mibdula fi skejjel bħal dawk li llum diġa' jeżistu fostna, skejjel fondazzjonali u skejjel tal-knisja, u din tintqal mingħajr ma wieħed ikun poġġa bażi ta' diskussjoni u ta' djalogu, kien hemm il-preokkupazzjoni li din setgħet tqanqal kontroversja li ma tinftiehemx għax ma jkunx hemm il-preparazzjoni meħtieġa għaliha u allura ridna li aħna nintrabtu li almenu din id-diskussjoni tinbeda biex naraw nistgħux insibu l-formola meħtieġa.

M'hemmx dubju li din m'hijiex xi ħaġa faċli.

Altru tibni skola ġdida b'dan il-ħsieb f'moħħok, altru skejjel li nbnew għal dan l-iskop minn fondazzjonijiet reliġjużi, u altru l-Istat li diġa' għandu faċilitajiet fiżiċi li huma mfassla skond il-loġika ta' kinder, primarja u sekondarja, ħafna drabi, f'lokalitajiet differenti.

M'hijiex faċli tikkoordina l-faċilitajiet fiżiċi eżistenti, il-kapital enormi li diġa' jeżisti, li diġa' ġie investit, u ddawru biex iħaddan fih il-konċett ta' skejjel kif jien u kif donnu ħassejt ilkoll kemm aħna nixtiequ li jkollna.

Jien ma naħsibx li t-tifsila tal-faċilitajiet fiżiċi li diġa' jeżistu, filwaqt li tippreżenta d-diffikultajiet tagħha, hija ostaklu assolut biex wieħed ikun jista' jibda jersaq lejn din is-sitwazzjoni.

Jien nara din il-kwestjoni bħala waħda mill-punti l-iktar fondamentali għaliex il-prinċipji kollha li għandna hawnhekk, il-kwestjonijiet tal-ġustizzja soċjali, ta' inklużjoni, ta' ekwita' u ta' awtonomija, huma kollha marbuta ma' din it-tifsila.

Altru l-awtonomija ta' skola primarja u altru l-awtonomija ta' skola li se teħodlok ħsieb l-esperjenza edukattiva mill-istat bikri u f'ambjent stabbli - fil-kurrikulu ngħidu mingħajr skossi - u f'ambjent li jaħseb għal ċerti affarijiet li jwasslek sal-livell ta' sittax-il sena.

Naħseb li dan huwa wieħed mill-ispunti fil-fażi ta' implimentazzjoni, fil-fażi li jmiss ta' strateġija, li wieħed irid jaħseb għalih.

Il-problemi huma kbar.

Kieku l-istakeholders kollha huma n-nies madwar din il-mejda, kieku m'għandniex problemi, pero' nafu li l-istakeholders f'dan il-kamp huma varji.

Minkejja dak li wieħed kultant jgħid, x'ħin tiġi għas-si u n-no tibda tiltaqa' mad-diffikultajiet.

Faċli ngħidu li din hija t-triq l-iktar mixtieqa u t-triq li l-aktar tista' tagħmel il-ġid, imma hu diffiċli meta tiġi biex taġġusta d-drittijiet vestiti li għandhom l-istakeholders kollha f'dan il-kamp għal dik is-sitwazzjoni.

Veru, dawn jippreżentaw diffikultajiet kbar, pero' m'għandniex nikkonsidraw li dan għandu jkun l-ostaklu għaliex ma nipproċedux.

Hawn fejn naħseb li minkejja l-urġenza, minkejja l-entużjażmu, minkejja x-xewqa, wieħed irid bilfors ikun saqajh fl-art u jgħid li hawnhekk hawn time-frame.

Illejla l-Professur Kenneth Wain qalilna - kif qalu diversi preżentaturi oħrajn - li din hija bidla kulturali li tippreżenta diffikultajiet u li tirrikjedi żmien.

Fiż-żmien qasir li ili nsegwi dan is-settur, jien dejjem għedt li l-finanzi tal-pajjiż huma problema pero' m'humiex l-ostaklu prinċipali għall-proċess li qegħdin nitħaddtu fuqu hawnhekk.

Hemm problemi marbutin ma' trade unions li jirrappreżentaw l-għalliema u l-ħaddiema f'dan is-settur, u biex wieħed jibda jħollhom u jsib is-soluzzjonijiet għalihom, m'hijiex faċli.

Faċli tbiddel il-kpiepel, imma mbagħad mhux daqstant faċli li ssarraf u tarmonizza dak li tgħid meta tilbes kpiepel differenti.

Meta niġu għall-fażi ta' l-istrateġija, hu wkoll meħtieġ ħafna konsultazzjoni, djalogu u confidence building measures għaliex naħseb dik hi l-unika triq li nistgħu nieħdu, it-triq it-twila u t-triq li titlob ħafna paċenzja u li titlob ħafna informazzjoni.

Waħda mill-problemi li kultant niltaqgħu magħha u ġieli nbati minnha jien personalment, hija li meta ma tkunx informat, tibda tagħmel ġudizzji li m'humiex bażati, tagħmel statements li ma jkollhomx bażi tajba biżżejjed.

Meta tiġi biex iċċaqlaq pożizzjonijiet vestiti fejn hemm drittijiet vestiti, il-ġustifikazzjoni taċ-ċaqliqa tkun tirrikjedi l-fatti l-iktar ċari u għalhekk l-importanza kbira tar-riċerka.

Ftit ta' żmien ilu, fil-ministeru bdejna nitħaddtu l-punt li għamel Dr. Carm Borg dalgħodu li minn kmieni nidħlu f'diskussjoni mal-fakulta' u ma' l-istudenti fil-fakulta' biex naraw liema huma dawk l-issues ta' relevanza kbira li għandna, kemm fuq bażi macro u kemm fuq bażi micro, li jirrikjedu li jiġu riċerkati u għandna niftiehmu biex napplikaw l-imħuħ ta' l-istudenti taħt is-superviżjoni tal-professuri u l-lecturers tagħhom biex dawn l-issues ikunu jistgħu jiġu riċerkati.

Jien nara dan il-proċess u ngħid li bdejna u bdejna mhux issa, għax il-proċess ilu ċertu żmien li nbeda.

Hemm ċaqlieq biex l-istruttura tad-diviżjoni ta' l-edukazzjoni tinbidel.

L-istruttura tad-diviżjoni ma tistax tgħin l-implimentazzjoni ta' dan il-kurrikulu jekk tibqa' kif inhi.

Kulmin jafna, jaf li aħna għandna ċirku vizzjuż ta' crisis management; kulħadd jipprova jitfi n-nar, fire fighting il-ħin kollu.

Għal raġunijiet storiċi u għal ħafna raġunijiet differenti, mhux biss fid-dipartiment ta' l-edukazzjoni imma naħseb f'ħafna dipartimenti oħrajn, ma nbnitx il-kultura ta' management tajjeb, ta' management li huwa smooth, li huwa proattiv, li għandu l-kapaċita' jippjana tajjeb.

Naħseb irridu napprezzaw li l-idea ta' business plans f'dipartimenti tal-gvern hija idea ħafna riċenti u fid-diviżjoni ta' l-edukazzjoni, taħt il-kappa tal-ministeru, twaqqaf office of review li waħda mill-funzjonijiet tiegħu hija proprju li ġġib ir-restructuring fid-diviżjoni ta' l-edukazzjoni, anke biex ikun hemm id-diversi strutturi li rridu nitkellmu fuqhom.

Hemm ħafna punti li wieħed jista' jikkummenta fuqhom, pero' nieqaf hawnhekk u nittama li issa ssir l-evalwazzjoni ta' dak kollu li ntqal f'dan il-kumitat biex inkunu nistgħu naraw jekk hemmx affarijiet li għandhom jinsiltu ħalli jkunu riflessi fid-dokument li jrid jiġi pubblikat kemm jista' jkun malajr.

A/CHAIRPERSON: Grazzi.

F'isem iċ-chairperson l-Onor.

Helena D'Amato li bħalissa tinsab imsiefra, u f'isem il-membri kollha tal-kumitat, nirringrazzja kulmin ta kontribut biex jitfassal l-abbozz tal-kurrikulu u nirringrazzja kulmin ġie hawnhekk u pparteċipa fid-diskussjoni.

Fid-9.00 p.m. il-Kumitat ikkonkluda d-diskussjoni fuq l-abbozz finali tal-kurrikulu minimu nazzjonali u aġġorna għal data li kellha tiġi komunikata aktar 'il quddiem.


KUMITAT PERMANENTI DWAR L-AFFARIJIET SOĊJALI

LAQGĦA NRU.

L-Erbgħa, 3 ta' Novembru, 1999

Il-Kumitat Permanenti dwar l-Affarijiet Soċjali ltaqa' fil-Palazz, il-Belt Valletta, fis-7.03 p.m

L-Onor.

Dolores Cristina, Aġent President tal-Kumitat, ippresediet.

PREŻENTI

L-Iskrivana qalet it-talba.

Il-Minuti tal-laqgħa Nru. 21 li saret fit-3 ta' Novembru, 1999 kienu konfermati.

ABBOZZ FINALI TAL-KURRIKULU MINIMU NAZZJONALI - KONTINWAZZJONI

Il-Kumitat irriżuma mit-3 ta' Novembru 1999 id-diskussjoni fuq l-abbozz finali tal-kurrikulu minimu nazzjonali.

Il-Kumitat stieden lil Dr Carm Borg u lill-Prof Kenneth Wain, mill-Universita' ta' Malta, jieħdu sehem fid-diskussjoni u jirrispondu għall-mistoqsijiet magħmula mill-membri tal-kumitat dwar il-kurrikulu minimu nazzjonali.

Dr Carm Borg ippreżenta lill-Kumitat tabella li turi d-differenzi bejn iż-żewġ abbozzi tal-kurrikulu minimu nazzjonali maħruġa fl-1998 u f'Ottubru 1999 rispettivament.

Fid-9.00 p.m. il-Kumitat ikkonkluda d-diskussjoni fuq l-abbozz finali tal-Kurrikulu Minimu Nazzjonali u aġġorna għal data li kellha tiġi komunikata aktar 'il quddiem.

PAULINE ABELA GĦALL-ISKRIVAN TAL-KAMRA

PRESIDENT TAL-KUMITAT

Proceedings, agenda, minutes and transcripts of the parliamentary committees docx


KUMITATI TAL-KAMRA TAD-DEPUTATI

KUMITAT PERMANENTI DWAR IX-XOGĦOL TAL-KAMRA

AVVIŻ

Laqgħa Nru. 23

L-Erbgħa, 3 ta' Novembru 1999, fil-5.30 p.m.

L-iSpeaker, President tal-Kumitat Permanenti dwar ix-Xogħol tal-Kamra, javża li l-Kumitat se jiltaqa' nhar l-Erbgħa, 3 ta' Novembru 1999, fil-5.30 p.m. fil-Kamra tal-Kumitati fil-Palazz il-Belt, b'din l-agenda:-

Xogħol tal-Kamra; u

Affarijiet oħra.

2 ta' Novembru 1999 SKRIVAN TAL-KAMRA


LAQGĦA NRU.

L-Erbgħa, 3 ta' Novembru 1999

Il-Kumitat Permanenti dwar ix-Xogħol tal-Kamra ltaqa' fil-Palazz, il-Belt Valletta,

fil-5.34 p.m.

L-iSpeaker, l-Onor Anton Tabone, ippresjeda.

PREŻENTI

Il-Viċi Prim Ministru u Ministru għall-Politika Soċjali, l-Onor Mario Galea, l-Onor Victor Galea Pace, l-Onor Joe Mizzi u l-Onor George Vella.

Il-Minuti ta' Laqgħa Nru 22 li saret fil-25 ta' Ottubru, 1999, kienu konfermati.

Fuq punt imqajjem mill-Onor Joe Mizzi, il-Kumitat reġa' ddiskuta l-aspett tal-mistoqsijiet parlamentari.

XOGĦOL TAL-KAMRA

Il-Viċi Prim Ministru u Ministru għall-Politika Soċjali informa lill-Kamra li għall-ġimgħat li jmiss il-Kamra kellha tiltaqa' f'seduti li jsiru t-Tnejn fil-għaxija, u t-Tlieta u l-Erbgħa fil-għodu u fil-għaxija u li l-ħsieb tal-Gvern kien li matul il-ġimgħa li tibda nhar it-Tnejn, 8 ta' Novembru, tibda d-diskussjoni fuq it-Tieni Qari ta' l-Abbozz ta' Liġi li jemenda l-Att dwar l-Arbitraġġ - Abbozz Nru 45 - u wara tkompli d-diskussjoni fuq it-Tieni Qari ta' l-Abbozz ta' Liġi dwar Opportunitajiet Indaqs għal Persuni b'Diżabilita' - Abbozz Nru 10.

Fiż-żewġ seduti ta' nhar l-Erbgħa, 10 ta' Novembru, jiġu diskussi l-Estimi tal-Korporazzjoni għax-Xogħol u Taħriġ għas-sena 1999/2000 u fiż-żewġ seduti ta' nhar it-Tlieta, 16 ta' Novembru, jiġu diskussi l-Estimi tal-Korporazzjoni għas-Servizzi ta' l-Ilma għas-sena 1999/2000.

Il-Viċi Prim Ministru u Ministru għall-Politika Soċjali informa lill-Kumitat li:

(i) id-diskors tal-Budget 2000 se jsir nhar it-Tnejn, 22 ta' Novembru, u mhux kif kien imħabbar aktar kmieni (skeda preliminari tas-seduti tal-Parlament konnessi max-xogħol tal-Budget, flimkien ma' abbozz ta' mozzjoni ta' proċedura li tirregola l-istess seduti ġiet mgħoddija lill-Oppożizzjoni għar-reazzjoni tagħha);

(ii) id-diskussjoni fuq il-Voti li jaqgħu taħt il-Ministeru għall-Politika Soċjali u d-diskussjoni fuq il-Voti taħt il-Ministeru għas-Servizzi Ekonomiċi kellhom jieħdu żewġ seduti-il waħda; u li

(iii) l-ħsieb tal-gvern kien li fis-17 ta' Diċembru l-Kamra taġġorna għall-vaganzi tal-Milied.

Fil-5.55 p.m. il-Kumitat aġġorna għal data li kellha tiġi komunikata aktar tard.

SKRIVAN TAL-KAMRA


KUMITATI TAL-KAMRA TAD-DEPUTATI

KUMITAT DWAR L-AFFARIJIET SOĊJALI

AVVIŻ

Laqgħa Nru. 23

It-Tlieta, 14 ta' Diċembru 1999 fl-10 a.m.

Il-Kumitat dwar l-Affarijiet Soċjali ser jiltaqa' nhar it-Tlieta, 14 ta' Diċembru 1999 fl-10 a.m. fil-Kamra tal-Kumitati fil-Palazz il-Belt b'din l-aġenda:-

Diskussjoni dwar erba' oqsma ta' l-Abbozz ta' Liġi dwar Opportunitajiet Indaqs (Persuni b'Diżabilità):

(a) artikolu dwar l-edukazzjoni;

(b) artikolu dwar il-Unions;

(c) artikolu dwar l-insurance; u

7 ta' Diċembru 1999 SKRIVAN TAL-KAMRA